Surat tawaran haji dikeluarkan dalam masa terdekat – TH
Oleh NURUL IZZATI ZAINI

10 Januari 2023, 4:32 pm
PETALING JAYA – Lembaga Tabung Haji (TH) akan mengeluarkan surat tawaran tunai haji bagi tahun 2023 dalam masa terdekat dengan mengutamakan mereka yang masih menunggu giliran sejak pandemik Covid-19.
Pengarah Urusan Kumpulan dan Ketua Pegawai Eksekutif TH, Datuk Sri Amrin Awaluddin berkata, ia ekoran keputusan Kerajaan Arab Saudi yang memberi kuota penuh sebanyak 31,600 kepada Malaysia pada  musim haji tahun ini.
Menurut beliau, TH juga dimaklumkan bahawa tiada had umur bagi musim haji tahun ini berbanding had 65 tahun yang dikenakan pada musim lalu.
“TH telah memulakan persiapan awal sebaik sahaja tamat operasi musim lalu untuk membuat beberapa penambahbaikan bagi mengekalkan mutu perkhidmatan dan memastikan keselamatan dan kesihatan jemaah sentiasa terjamin.
“TH akan mengeluarkan surat tawaran tunai haji tidak lama lagi dan akan mengutamakan bakal haji giliran tunai haji pada 2020, 2021 dan seterusnya 2022 yang masih menunggu giliran disebabkan pandemik, sebelum diikuti giliran 2023,” katanya dalam kenyataan hari ini.
Amrin Awaluddin turut menzahirkan jutaan terima kasih kepada Kerajaan Arab Saudi atas kuota penuh yang menunjukkan keberkesanan langkah-langkah keselamatan yang diambil Arab Saudi untuk menangani pandemik Covid-19 pada tahun-tahun sebelumnya.

Dalam pada itu, beliau berkata, rayuan haji melalui platform atas talian THiJARI juga akan dibuka dan tarikhnya akan diumumkan oleh TH dalam masa terdekat.
Ujarnya, pemilihan rayuan haji adalah berpandukan kriteria tertentu dengan rayuan mahram akan diberikan keutamaan.
“Saya nasihatkan agar semua bakal jemaah haji untuk menghadiri kursus asas haji anjuran TH selama 13 minggu bermula 25 November 2022 sehingga 17 Februari 2023 sebagai persediaan melengkapkan diri dengan ilmu pengetahuan berkaitan ibadat haji serta mendapat gambaran suasana terkini di tanah suci,” katanya. – KOSMO! ONLINE


KKDW peruntuk RM750,000 naik taraf Gua Sireh
Oleh NORLIA RAMLI

10 Januari 2023, 5:36 pm
BALING – Kementerian Kemajuan Desa dan Wilayah (KKDW) memperuntukkan sebanyak RM750,000 untuk menaik taraf kemudahan di Gua Sireh di sini menerusi projek eko pelancongan bermula Mac ini.
Kerja-kerja naik taraf itu dilaksanakan agensi pelaksana kementerian iaitu Lembaga Kemajuan Wilayah Kedah (Keda).
Pengurus Besar Keda, Datuk Kamaruddin Abd. Akib berkata, antara kemudahan yang bakal dinaik taraf termasuk laluan pejalan kaki atau titi sepanjang 400 meter dan pagar di dalam gua bernilai RM398,000.
“Selain itu, peruntukan turut melibatkan pembelian van pelancong sebanyak RM132,000, penambahbaikan fasiliti dan pembelian peralatan gua, lesen hiburan, sewaan, cukai dan insurans RM66,000 serta kos operasi RM154,000,” katanya.
Beliau berkata demikian ketika melakukan lawatan kerja ke tapak Gua Sireh di sini hari ini.
Menurutnya, kerja-kerja naik taraf tersebut dilaksanakan di bawah Projek Eko Pelancongan Warisan Alam dalam Program Desa Lestari, Kampung Padang Che Mas.

“Peruntukan ini akan disalurkan menerusi Koperasi Eko Pelancongan Gua Sireh yang beroperasi dengan kerjasama penduduk kampung sejak 2019,” ujarnya.
Tambahnya, pihaknya yakin projek naik taraf termasuk menitikberatkan akses logistik, Gua Sireh akan menjadi lokasi tumpuan pelancong dari seluruh negara.
“Gua Sireh memiliki keunikan dan keindahan tersendiri dengan panorama di dalam guanya yang sungguh menakjubkan,” katanya. – KOSMO! ONLINE


Mavcom sasar muktamadkan cadangan pindaan MACPC menjelang Jun
Oleh KAMARIAH KHALIDI

10 Januari 2023, 4:31 pm
SEPANG – Suruhanjaya Penerbangan Malaysia (Mavcom) menyasarkan untuk memuktamadkan kertas rundingan mengenai cadangan pindaan terhadap Kod Perlindungan Pengguna Penerbangan Malaysia (MACPC) 2022 menjelang Jun tahun ini.
Menurut Ketua Pegawai Operasi Mavcom, Raja Azmi Raja Nazuddin, pihaknya sudah mengadakan proses rundingan dengan pihak berkepentingan termasuk syarikat penerbangan berhubung MACPC pada tahun lalu.
Justeru, beliau berharap sesi susulan bersama pihak penerbangan dapat diadakan bulan ini bagi membincangkan mengenai perkara-perkara dalam MACPC yang perlu diperhalusi dan ditambah baik.
“(Selepas mendapat) kelulusan daripada dalaman (pihak berkuasa), kami berharap ia akan dapat digazetkan kelak,” katanya pada sesi soal jawab bersama pengamal media sempena taklimat Airline 101 di Lapangan Terbang Antarabangsa Kuala Lumpur di sini, hari ini. – KOSMO! ONLINE


Kutipan, bilangan pembayar zakat di Melaka meningkat
Oleh MUHAMMAD SHAHIZAM TAZALI

10 Januari 2023, 4:48 pm
MELAKA – Jumlah pembayar zakat di negeri ini meningkat hampir lima peratus kepada 53,414 orang tahun lalu berbanding 50,953 orang pada 2021.
Ketua Menteri Melaka, Datuk Seri Sulaiman Md. Ali berkata, kutipan zakat Majlis Agama Islam Melaka (MAIM) pula meningkat kepada RM116.8 juta sepanjang 2022 dan jumlah itu meningkat hampir RM11 juta atau 10.21 peratus berbanding RM106 juta pada 2021.
“Bilangan pembayar zakat meningkat daripada 50,953 orang pada 2021 kepada 53,414 orang pada tahun lalu, iaitu peningkatan sebanyak 4.83 peratus.
“Kita menyasarkan kutipan zakat pada tahun ini berjumlah RM118 juta,” katanya pada Majlis Penyerahan Zakat Perniagaan di Seri Negeri, Ayer Keroh di sini, hari ini.
Tambah Sulaiman, zakat pendapatan mencatatkan kutipan tertinggi berjumlah RM69.4 juta diikuti zakat wang simpanan sebanyak RM22.4 juta sementara RM16.8 juta daripada zakat perniagaan serta zakat pertanian sebanyak RM57,347.09.-KOSMO! ONLINE


PN sedia beri kerjasama isu dana RM92.5 bilion
Oleh NORUL AKMA MOHD.ZAIN

10 Januari 2023, 4:25 pm
SEBERANG PERAI – Perikatan Nasional (PN) sedia memberi kerjasama berhubung dakwaan perbelanjaan hampir RM92.5 bilion tanpa tender ketika era pentadbiran di bawah pimpinan Tan Sri Muhyiddin Yassin.
Ketua Penerangan Parti Pribumi Bersatu Malaysia (Bersatu), Datuk Wan Saiful Wan Jan berkata, tiada apa perlu disembunyikan selain menghormati pegawai penyiasat Suruhanjaya Pencegahan Rasuah Malaysia (SPRM) dalam menjalankan tugas membabitkan dakwaan penyelewengan dana tersebut.
“Saya rasa ini adalah satu perkara yang dilakukan atas niat politik dan kita kena faham juga bahawa dalam Malaysia sekarang ini satu-satunya gabungan yang menjadi pencabar kepada (Datuk Seri) Anwar Ibrahim dan kerajaan yang ada sekarang ialah PN.
“Hal ini kerana PN mempunyai pemimpin yang berkebolehan menjadi Perdana Menteri (dalam meneraju negara).
“Jadi, bagi saya usaha-usaha yang dilakukan seperti pembunuhan karakter Muhyiddin dan karakter PN ini akan berterusan di mana dalam sepanjang tahun ini (terdapat) usaha untuk memburukkan dan membuat rakyat ragu-ragu dengan integriti dan kredibiliti pemimpin PN akan kelihatan,” katanya ketika ditemui pada Mesyuarat Penubuhan Kelompok Tani Nyior Sebatang, di sini hari ini.
Dalam pada itu, beliau turut tidak terkejut sekiranya ada lagi pemimpin-pemimpin PN yang akan dipanggil untuk memberi keterangan sambil menyifatkan usaha tersebut sebagai agenda politik semata-mata.

“Tidak mengapalah. Kita bagi keterangan kalau dipanggil kerana hendak bagi laluan kepada pegawai penyiasat menjalankan tugas,” katanya. -KOSMO! ONLINE


Lelaki maut rempuh treler sedang bayar tol
Oleh AZMI NORDIN

10 Januari 2023, 5:13 pm
PETALING JAYA – Seorang lelaki maut apabila treler dipandunya merempuh sebuah lagi treler yang sedang berhenti membayar tol di Plaza Tol Subang Lebuh Raya Baru Lembah Klang (NKVE), tengah malam tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan berkenaan kejadian tersebut sekitar pukul 12.37 tengah malam tadi.
“Setibanya di lokasi, kami mendapati kemalangan tersebut melibatkan dua pemandu lori treler.
“Mangsa merupakan seorang lelaki warga India telah melanggar sebuah lagi lori yang sedang membayar tol.
“Akibat perlanggaran itu, mangsa yang berusia 31 tahun telah maut di lokasi kejadian akibat tersepit di tempat duduk pemandu,” katanya dalam kenyataan hari ini.
Sehubungan itu, Fakhrudin memaklumkan agar sesiapa yang melihat atau berada di lokasi kejadian, mohon untuk tampil ke balai polis berdekatan.

“Orang awam juga boleh berhubung terus dengan Pegawai Penyiasat Trafik, Inspektor Mohd Hafeez Faesal A. Aziz di talian 011-32311232 bagi membantu siasatan,” katanya. – KOSMO! ONLINE.


Denda RM5,251 jika hubungi pekerja sedang bercuti
Oleh KOSMO!

10 Januari 2023, 5:30 pm
NEW DELHI – Sebuah syarikat teknologi dari India mengamalkan polisi mengenakan denda sebanyak AS$1,200 (RM5,251) ke atas pekerja yang didapati mengganggu rakan sekerja yang sedang bercuti, lapor laman berita Wion News semalam.
Syarikat Dream11, memperkenalkan dasar ‘Dream11 Unplug’ bagi membolehkan semua pekerjanya berehat ketika bercuti.
Di bawah dasar baharu itu, para pekerja tidak akan terlibat dengan urusan kerja seperti sembang secara berkumpulan menerusi aplikasi pesanan ringkas atau e-mel.
Dua pengasas bersama syarikat itu, Harsh Jain dan Bhavit Seth semasa bercakap dengan stesen penyiaran CNBC berkata: “Sekali dalam setahun, selama seminggu, anda dikeluarkan dari sistem (syarikat). Anda tidak mempunyai Slack (sistem penerimaan mesej), e-mel dan panggilan (telefon). ”
Bercakap mengenai denda tersebut, Jain berkata: “Sesiapa yang menghubungi pekerja lain semasa (polisi) ‘Dream11 Unplug’ perlu membayar denda kira-kira AS$1,200.”
Beliau menambah bahawa polisi itu telah berjaya berfungsi setakat ini.

 “Kami faham bahawa menghabiskan masa berkualiti bersama orang tersayang atau hanya berehat semasa bercuti, boleh meningkatkan mood keseluruhan, kualiti hidup, produktiviti secara umum dan banyak lagi,” kata syarikat tersebut dalam satu kenyataan. – Agensi


Bahagia Puteri Sarah dirampas dengan kejam – Ibu Syamsul Yusof
Oleh NUR AL-FAIRUZA SYARFA NOR SAIDI

10 Januari 2023, 4:54 pm
PETALING JAYA – “Puteri Sarah Liyana ditinggalkan terkapai-kapai menguruskan anak-anak yang sedang membesar. Adilkah semua ini?”
Demikian respons ibu kepada pengarah Syamsul Yusof, Datin Fatimah Ismail selepas menantunya yang juga aktres Puteri Sarah meminta cerai daripada suaminya dalam satu hantaran Instagram hari ini.
Menurut isteri kepada pengarah tersohor, Datuk Yusof Haslam, menantunya berhak mendapatkan kebahagiaan sendiri sebagai ibu yang telah berkorban demi dua anaknya.
“Puteri Sarah berhak untuk bahagia sebagai isteri dan ibu yang melahirkan Syaikhul dan Sumayyah, pengorbanannya langsung tidak dihargai.
“Kebahagiannya telah dirampas dengan kejam oleh mereka (Ira Kazar dan Syamsul),” katanya.
Terdahulu, Puteri Sarah atau nama penuhnya Puteru Sarah Liyana Megat Kamaruddin, 38, memohon Syamsul menceraikannya kerana tidak rela dimadukan.

Sebelum ini, Fatimah lantang menyuarakan kekecewaannya selepas Syamsul, 39, mengaku telah mengahwini Ira berwalikan bapa kandung, Kazar pada 6 Januari lalu di Thailand.
Kata Fatimah, dia tidak menerima Ira sebagai menantunya termasuk mengakui Kazar sebagai besan.
Hari ini Syamsul juga menerusi hantaran Instagram mengharapkan kedua-dua isterinya bertenang dan banyakkan bersabar.
Sekadar info, kemelut rumah tangga pasangan sensasi ini sudah berlarutan sejak dua tahun lalu selepas Puteri Sarah mendedahkan hidupnya diganggu oleh Ira Kazar. -KOSMO! ONLINE


PNB Merdeka Ventures selar penceroboh, tingkatkan kawalan
Oleh MARLIA ZAKARIA

10 Januari 2023, 5:09 pm
PETALING JAYA – PNB Merdeka Ventures Sdn. Bhd. (PNB Merdeka Ventures) hari ini mengesahkan bahawa sekumpulan penceroboh lelaki di Merdeka 118 telah ditahan polis pada hari sama kejadian, iaitu 1 Mei tahun lalu dan telah didakwa mengikut Seksyen 457 Kanun Keseksaan.
Tegasnya dalam satu kenyataan, aksi itu menyalahi undang-undang dan berbahaya sekali gus merisikokan keselamatan penceroboh dan pekerja-pekerja di tapak pembangunan.
“Oleh yang demikian, kami menyelar segala perbuatan haram yang dilakukan di tapak pembangunan ini untuk meraih keuntungan komersial dan populariti secara haram.
“Kami ingin menekankan bahawa tapak Merdeka 118 masih aktif dengan kerja-kerja pembinaan dan keselamatan adalah keutamaan kami,” katanya.
Oleh itu katanya, PNB Merdeka Ventures yang juga merupakan anak syarikat milik penuh Permodalan Nasional Berhad (PNB), akan terus mempertingkatkan kawalan keselamatan bagi mengelakkan kejadian sama berulang.
“Menceroboh merupakan kesalahan jenayah yang boleh dihukum oleh undang-undang dan sesiapa yang didapati bersalah atas perbuatan ini akan dikenakan tindakan sewajarnya,” katanya.

Kosmo! sebelum ini melaporkan Menara Merdeka 118 sekali lagi diceroboh oleh kumpulan warga asing yang beraninya berkongsikan perbuatan terbabit di dalam satu video di media sosial.
Video pencerobohan berdurasi lebih 7 minit yang dimuat naik pada 30 Disember 2022 di akaun YouTube, Driftershoots, menunjukkan bagaimana kumpulan yang terdiri daripada empat orang itu dapat menyelinap masuk ke bangunan berkenaan.
Sebelum ini, pasangan Russia, Angela Nikolau dan Ivan Beerkus turut menjadi topik hangat dalam kalangan rakyat Malaysia susulan kejayaan mereka menceroboh dan menawan bangunan kedua tertinggi di dunia itu, bulan lalu. – KOSMO! ONLINE


Puteri Sarah minta cerai daripada Syamsul Yusof
Oleh MOHD. HAIKAL ISA dan NUR AL-FAIRUZA SYARFA NOR SAIDI

10 Januari 2023, 4:02 pm
PETALING JAYA – “Lepaskan saya kerana saya tak rela dimadu.”
Demikian permintaan pelakon yang juga isteri pertama Syamsul Yusof, Puteri Sarah yang akhirnya meminta cerai daripada suaminya itu.
Sarah atau nama sebenarnya, Puteri Sarah Liyana Megat Kamaruddin, tiada perbincangan antaranya dengan Syamsul disebabkan dirinya disekat daripada menghubungi suaminya hingga sekarang.
“Kepada Mohd. Shamsul, oleh kerana awak ‘block’ saya sehingga sekarang dan tidak ajak berbincang, saya minta lepaskan saya kerana saya tidak rela dimadu.
“Awak seorang suami yang narsisistik (terlalu berbangga diri). Kami (anak beranak) layak mendapat yang lebih baik,” katanya menerusi satu entri terbaharu dalam Instagram.
Hari ini, Syamsul menerusi Instagram mengharapkan kedua-dua isterinya bertenang dan banyakkan bersabar.
Puteri Sarah kemudian membalas dengan meminta agar pengarah itu berhati-hati sebelum memuat naik sebarang kandungan dalam media sosial.

Hal ini kerana katanya, dia tidak menyekat penggunaan telefon kepada anak-anaknya dan enggan perasaan mereka disakiti dengan melihat perkara sebegitu.
“Malunya Ya Allah, Syaikhul dan Sumayyah dapat ayah macam awak.
“Saya cuba untuk tidak memberikan reaksi kerana perkara tersebut telah berlaku.
“Orang jahil akan serlahkan kejahilannya, walaupun dia disangka berilmu,” kata pelakon berusia 38 itu.
Jumaat lalu, Syamsul, 39, akhirnya menamatkan segala spekulasi apabila membuat pengakuan sudah bernikah dengan Ira Kazar.
Pengakuan tersebut dibuat Syamsul menerusi satu video yang dimuat naik menerusi Instagramnya dan memaklumkan pernikahan yang berlangsung di Thailand berwalikan bapa Ira, Kazar Saisi. – KOSMO! ONLINE


Tentera Udara mata dan telinga lindungi kedaulatan negara
Oleh MUHAMMAD NAJIEB AHMAD FUAD

10 Januari 2023, 3:41 pm
SUBANG – Tentera Udara Diraja Malaysia (TUDM) merupakan mata dan telinga kepada semua perkhidmatan Angakatan Tentera Malaysia (ATM) melindungi kedaulatan negara daripada ancaman serta pencerobohan asing.
Menteri Pertahanan Datuk Seri Mohamad Hasan berkata, TUDM merupakan sebuah badan yang mampu mengesan serta mengkordinasi kesemua perkhidmatan keselamatan darat dan laut dalam mengatur strategi sekiranya berlaku ancaman.
“Saya amat berbangga dapat pasukan TUDM yang amat mantap, mempunyai semangat jati diri yang sangat kuat walaupun banyak kekangan dalam kerja harian mereka termasuk dari segi kelengkapan aset ketenteraan dalam menghadapi ancaman.
“Kelengkapan aset-aset yang sedia ada pada TUDM adalah sudah berumur yang sepatutnya sudah boleh ditamatkan perkhidmatan tetapi masih boleh digunakan lagi dan juga antaranya yang sudah mengalami kerosakan,” katanya selepas mengadakan lawatan kerja di Pangkalan Udara Subang, di sini hari ini.
Tambahnya, TUDM perlu mahir dalam hal digital untuk negara tidak terus terancam terhadap perang siber yang berlaku ketika ini.
“Kita sudah ada usaha ke arah itu dan telahpun dimulakan oleh TUDM dengan perkongsian pintar antara kementerian umpamanya dalam bentuk mengawal ruang udara negara apabila Kementerian Pengangkutan dan Kementerian Pertahanan atau ATM bekerjasama menjalankan operasi bersama di ruang udara,” ujarnya. – KOSMO! ONLINE


Suami isteri bom tukang masak, disambung reman 7 hari lagi
Oleh TUAN NURHIDAYAH TUAN AB.GHANI

10 Januari 2023, 3:34 pm
PETALING JAYA – Pasangan suami isteri ditahan kerana dipercayai terlibat dalam kes kematian seorang pembantu tukang masak warga tempatan berhampiran sebuah restoran di Jalan Pandan Indah 12/1, Ampang Jaya, 29 Disember lalu, disambung reman sehingga Selasa minggu hadapan.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya membuat permohonan reman kali kedua berkenaan pada hari ini sekitar pukul 11 pagi.
“Suami berusia 33 tahun dan isterinya, 30, disambung reman buat kali kedua bermula hari ini bagi membantu siasatan lanjut.
“Tempoh reman adalah selama tujuh hari, bermula hari ini sehingga 17 Januari ini,” jelasnya ringkas dalam kenyataan hari ini.
Jelas beliau, kedua-dua tertuduh diwakili peguam bela, Sanisvara Nethaji Rayer yang juga Ahli Parlimen Jelutong.
Sebelum ini, hasil siasatan awal mendapati motif pembunuhan berpunca daripada masalah peribadi namun, siasatan lanjut masih berjalan bagi mengesahkan motif sebenar kejadian.

Dalam pada itu, suspek lelaki itu bekerja sebagai kontraktor manakala isteri seorang suri rumah berasal dari tempat yang sama dengan mangsa.
Terdahulu Kosmo! melaporkan seorang pembantu tukang masak maut akibat mengalami cedera parah pada bahagian badan dan tangan selepas bungkusan yang ditinggalkan di atas bonet kereta miliknya meletup berhampiran sebuah restoran di Jalan Pandan Indah 12/1, Pandan Indah, di sini, pada 29 Disember lalu.
Menurut Farouk, pihak polis menerima panggilan kecemasan berhubung kejadian kira-kira pukul 8.55 malam. – KOSMO! ONLINE.


Cadang tubuh pasukan pemantau khas di Cameron Highlands
Oleh KAMARIAH KHALIDI

10 Januari 2023, 4:02 pm
PUTRAJAYA – Kementerian Sumber Asli, Alam Sekitar dan Perubahan Iklim (NRECC) mencadangkan penubuhan pasukan pemantauan khas pelbagai agensi diketuai Pejabat Tanah dan Galian (PTG) Pahang bagi melaksanakan pemantauan dan penguatkuasaan berkala di lapangan.
Menterinya, Nik Nazmi Nik Ahmad berkata, penubuhan pasukan itu dijangka dapat memastikan sebarang projek yang tertakluk kepada keperluan Laporan Penilaian Kesan Kepada Alam Sekeliling (EIA) mendapat kelulusan laporan EIA daripada Jabatan Alam Sekitar (JAS) terlebih dahulu sebelum diluluskan.
Selain itu katanya, ia juga memerlukan penilaian bahaya dan risiko tanah runtuh oleh Jabatan Mineral dan Geosains (JMG) sebelum pelaksanaan oleh agensi-agensi berkenaan.
“Untuk makluman, siasatan JAS terhadap projek-projek pembangunan di kawasan Cameron Highlands mendapati terdapat 16 projek yang tertakluk kepada Perintah EIA 2015 dan telah mendapat kelulusan.
“Projek-projek ini kini dalam pemantauan berkala JAS iaitu sepuluh projek belum mula, satu telah beroperasi dan masih ada kerja pembinaan serta lima lagi dalam pelaksanaan kerja tanah,” katanya dalam kenyataan hari ini.
Dalam perkembangan berkaitan, beliau berkata, kementerian segera bertindak melaksanakan titah Duli Yang Maha Mulia Seri Paduka Baginda Yang DiPertuan Agong berhubung isu pembangunan di cerun Cameron Highland.

Sehubungan itu, katanya, JAS telah mengambil tindakan di bawah Akta Kualiti Alam Sekeliling (AKAS) 1974 iaitu mengeluarkan Notis Arahan di bawah Seksyen 31 dan 37 untuk memberhentikan kerja-kerja di tapak sehingga kelulusan Laporan EIA diperoleh.
Selain itu, pemaju juga telah diarahkan untuk melaksanakan langkah-langkah remedi mengelakkan banjir lumpur dengan kertas siasatan bagi kes itu juga sedang disiapkan bagi tujuan pendakwaan di mahkamah. – KOSMO! ONLINE


79 pegawai polis Terengganu dikenakan tindakan
Oleh MOHD AZLI ADLAN

10 Januari 2023, 3:55 pm
KUALA TERENGGANU – Seramai 79 pegawai Polis Kontijen Terengganu dikenakan tindakan salah laku dan disiplin sepanjang tahun lalu.
Ketua Polis Terengganu, Datuk Rohaimi Md. Isa berkata, ia melibatkan 10 pegawai kanan, 67 pegawai rendah dan dua pegawai awam.
Beliau berkata, kesalahan disiplin tersebut meliputi 16 kes jenayah, narkotik (lima), tidak hadir tugas (lapan), salah laku (47), syariah (dua) dan rasuah (satu).
“Paling serius ialah melakukan ugutan jenayah kepada orang awam. Ia amat dikesalkan kerana tidak sepatutnya pegawai polis melindung bukannya mengancam masyarakat.
“Dua lagi pegawai terlibat dalam kes syariah kerana berkahwin tanpa kebenaran,” katanya pada Perhimpunan Bulanan Ibu Pejabat Polis Kontijen (IPK) Terengganu.
Rohaimi berkata, beliau tidak akan berkompromi dan memandang secara serius salah laku dalam kalangan pegawai polis Kontinjen Terengganu.

Jelas beliau, langkah untuk meningkatkan lagi disiplin dalam kalangan warga Kontijen Terengganu akan diambil pada tahun ini. – KOSMO! ONLINE


Kerajaan kaji mekanisme kawalan harga elak bekalan kurang
Oleh AMREE AHMAD

10 Januari 2023, 3:51 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) bakal mengumumkan mekanisme bersesuaian bagi menggantikan kaedah kawalan harga.
Perkara itu dimaklumkan menterinya, Datuk Seri Salahuddin Ayub yang mengulas gesaan Persekutuan Peniaga Barang Runcit Malaysia untuk menangani isu kekurangan bekalan.
“Kita memang ada kaji pelbagai mekanisme yang terbaik dan saya akan mengumumkan dalam masa terdekat, insya-Allah,” katanya pada sidang akhbar di kementeriannya di sini, hari ini.
Mengulas lebih lanjut, Salahuddin bagaimanapun enggan memberi bayangan apakah bentuk mekanisme yang sesuai bagi menggantikan sistem kawalan harga siling ketika ini.
“Saya cuma boleh kata bahawa kajian mengenai perkara berkenaan (mekanisme kawalan harga barang bersubsidi) telah dilakukan lebih setahun dan masih diteliti KPDN,” katanya.
Ditanya tentang rungutan pengguna mengenai isu minyak masak bersubsidi yang kurang, beliau berkata, secara keseluruhan bekalan stok adalah amat mencukupi, sebaliknya jika berlaku ia hanya melibatkan lokasi tertentu dengan aduan kes yang diterima bahagian penguatkuasaan KPDN membabitkan tempat itu sahaja. -KOSMO! ONLINE


Puteri Sarah beri ‘green light’ wanita jadi isteri ketiga Syamsul
Oleh KOSMO!

10 Januari 2023, 4:15 pm
PETALING JAYA – Isteri pertama pelakon terkenal, Syamsul Yusof iaitu Puteri Sarah Liyana memberikan ‘green light’ (kebenaran) kepada seorang wanita yang menawarkan diri untuk menjadi isteri ketiga suaminya.
Menerusi hantaran di akaun Instagram wanita yang dikenali sebagai @mexxrenn_, dia berkata dengan adanya ‘green light’ tersebut maka dia boleh meneruskan misi yang diuar-uarkannya sebelum ini.
“Saya ada berita gembira untuk seluruh rakyat Malaysia, Puteri Sarah isteri pertama kepada Syamsul Yusof telah memberikan ‘green light’ kepada saya untuk menjadi isteri ketiga.
“Kepada yang lain, sila berundur kerana anda tidak ada ‘green light’. Saya akan jalankan tanggungjawab sebagai ‘penyondol’ supaya Ira Kazar tahu bagaimana suami dirampas. Baru keluarga dia tahu ini masalah kecil atau besar,” katanya di dalam video tersebut.
Walau bagaimanapun, di penghujung video berkenaan, wanita itu menjelaskan bahawa tindakannya adalah sekadar gurauan dan hanya ingin melepaskan amarahnya terhadap perbuatan Ira Kazar.
Jelasnya, dia kasihan melihat Puteri Sarah yang mempunyai dua orang anak dan diperlakukan sedemikian oleh orang ketiga.

Dalam pada itu, @mexxrenn_ turut mendoakan agar Puteri Sarah tetap kuat mengharungi dugaan dalam rumahtangga dan tidak mempedulikan kata-kata orang lain.
“Kepada penyondol di luar sana, sebelum layan suami org tolonglah berfikir dahulu. Kepada siapa yang sokong saya jadi isteri ketiga itu, kalau ada rezeki adalah,” usiknya.
Terdahulu, video wanita tersebut yang dimuat naik di TikTok, tular ekoran hasratnya untuk menjadi isteri ketiga Syamsul menerima maklum balas menggalakkan daripada netizen.
Video itu sekali gus mendapat perhatian Puteri Sarah yang meninggalkan komen “ini saya setuju” menunjukkan dia ‘merestui’ hasrat wanita tersebut. – KOSMO! ONLINE


Hujan lebat di 8 negeri petang ini
Oleh NURUL IZZATI ZAINI

10 Januari 2023, 3:51 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di lapan negeri sehingga pukul 6 petang ini.
MetMalaysia menerusi kenyataan berkata, seluruh kawasan di Perak dijangka berdepan dengan cuaca buruk manakala di Kedah, hanya kawasan Kubang Pasu dan Bandar Baharu sahaja.
“Bagi Pantai Timur, ribut petir diramal di Kelantan melibatkan Kota Bharu, Jeli dan Bachok manakala kawasan di Terengganu pula adalah Besut dan Dungun sahaja.
“Situasi sama turut dijangka di Pahang melibatkan kawasan Tanah Tinggi Cameron, Lipis, Raub, Bentong dan Rompin, manakala di Selangor pula adalah Hulu Selangor,” katanya.
Tambah MetMalaysia lagi, ribut petir keadaan sama diramal di beberapa kawasan di Negeri Sembilan iaitu Jelebu, Kuala Pilah dan Rembau manakala di Johor melibatkan Segamat, Muar, Batu Pahat, Kluang, Mersing, Kulai, Kota Tinggi dan Johor Bahru.
Dalam pada itu, cuaca buruk turut dijangka membadai Sabah membabitkan kawasan Pedalaman (Keningau), Pantai Barat (Ranau) dan Sandakan (Sandakan).

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya.  – KOSMO! ONLINE


Pearly-Thinaah tersingkir awal Terbuka Malaysia
Oleh MUHAMMAD HELMEE RAMLI

10 Januari 2023, 4:19 pm
KUALA LUMPUR – Hari pertama Kejohanan Badminton Terbuka Malaysia 2023 sudah menyaksikan keputusan mengejutkan apabila beregu wanita No.1 negara, Pearly Tan-M. Thinaah tersingkir seawal pusingan pertama.
Pada perlawanan yang berlangsung di Arena Axiata, Bukit Jalil sebentar tadi, juara Terbuka Perancis tahun lepas itu akur dengan kekalahan straight set 19-21, 14-21 kepada beregu Bulgaria, Gabriela Stoeva-Stefani Stoeva.
Kekalahan itu nyata mengejutkan memandangkan Pearly-Thinaah diletakkan harapan cukup tinggi pada kejohanan bertaraf Jelajah Dunia Super 1000 itu, lebih-lebih lagi turun sebagai pilihan kelapan.
Thinaah mengakui mereka berdepan cabaran cukup besar sepanjang perlawanan tersebut memandangkan pemain lawan memberikan tekanan menerusi serangan-serangan yang cukup agresif.
“Mereka beri tekanan kepada kami dalam set kedua dan serangan-serangan dilakukan sangat agresif sehingga memaksa kami bekerja keras. Selepas ini, kami perlu berikan yang terbaik dalam latihan dan kejohanan akan datang.
“Saya fikir tuah tidak menyebelahi kami pada hari ini. Sudah tentu kami perlu balik dan lihat semula serta lakukan analisis terhadap aksi keseluruhan. Selain itu, kami juga tidak berdepan sebarang masalah kecederaan,” katanya selepas tamat perlawanan.

Dalam pada itu, dia juga menegaskan, mereka mahu melupakan kekalahan tersebut dan mengalihkan sepenuh perhatian kepada kejohanan Terbuka India yang akan berlangsung pada 17 hingga 22 Januari nanti.
Sementara itu, beregu campuran, Hoo Pang Ron-Teoh Mei Xing memberi sedikit kelegaan kepada kem badminton negara apabila menang 21-11, 15-21, 21-19 ke atas wakil Jepun, Kyohei Yamashita-Naru Shinoya. – KOSMO! ONLINE


Sorok mercun, bunga api di sebalik guni sabut kelapa
Oleh SYED AZLAN SAYED HIZAR

10 Januari 2023, 3:45 pm
PADANG BESAR – Taktik licik sindiket penyeludupan dengan menyembunyikan pelbagai jenis mercun dan bunga api di sebalik timbunan guni sabut kelapa dalam sebuah treler berjaya dibongkar kastam di sini pada Jumaat lalu.
Rampasan kira-kira pukul 5 petang itu dilakukan Jabatan Kastam Diraja Malaysia (JKDM) Cawangan Penguatkuasaan Padang Besar dan Unit Dagangan Jalan Raya di Kompleks Imigresen, Kastam, Kuarantin dan Keselamatan (ICQS) Padang Besar.
Pengarah Kastam negeri, Ismail Hashim berkata, sebanyak 10,824 kilogram (kg) mercun dan bunga api yang dianggarkan bernilai RM143,530 dengan nilai cukai RM94,729.80 dirampas.
Katanya, barang rampasan antaranya melibatkan mercun roket, gasing dan papan serta bunga api yang diisi di dalam kotak serta dibalut plastik hitam sebelum dimuatkan ke dalam treler
“Sindiket mengisytiharkan dalam Borang Kastam 1 sebagai sabut, namun ketika melalui mesin pengimbas, pegawai bertugas mengesan imej meragukan.
“Treler tersebut kemudiannya digeledah dan pihak kami menemui mercun dan bunga api yang disusun di bahagian tengah manakala 195 guni sabut kelapa diletakkan di sekeliling treler kayu berkenaan,” katanya pada sidang akhbar di Pejabat JKDM Padang Besar di sini hari ini.

Menurut Ismail, pihaknya turut menyita treler yang digunakan bagi kegiatan menyeludup dan menahan pemandunya bagi membantu siasatan. Siasatan mendapati barangan itu diseludup sebagai persediaan Tahun Baru Cina tidak lama lagi. – KOSMO! ONLINE


Zii Jia tersungkur awal di Axiata Arena
Oleh MOHD RASDAN AHMAD

11 Januari 2023, 9:44 pm
KUALA LUMPUR – Jaguh perseorangan lelaki profesional negara, Lee Zii Jia mengakui sangat kecewa kerana impiannya untuk pergi lebih jauh Kejohanan Badminton Terbuka Malaysia 2023 tidak kesampaian apabila tumbang seawal pusingan pertama di Axiata Arena, Bukit Jalil hari ini.
Episod kekecewaan buat pemain No.2 dunia itu di Terbuka Malaysia berulang apabila dia tumpas di tangan pemain utama Jepun, Kodai Naraoka 21-13, 17-21, 19-21 dalam tempoh satu jam 13 minit.
Bagaimanapun, Zii Jia yang turun tanpa jurulatih mengakui dia tidak kesal dengan jalan yang dia pilih dan bertekad untuk bangkit menjelang kejohanan akan datang.
“Sebenarnya saya memang kecewa, apa boleh saya cakap ini adalah permulaan buruk bagi musim 2023 tetapi banyak lagi kejohanan akan datang, jadi saya akan berusaha sekali lagi.
“Saya rasa cabaran pada hari ini adalah mengenai kawalan angin itu yang lebih mencabar. Bukan saya sahaja tetapi kepada semua pemain juga.
“Sudah pasti Naraoka mempunyai kelebihan untuk perlawanan ini. Saya telah beri yang terbaik pada hari ini dan kita kena terimalah keputusan ini,” katanya.

Sejak membuat penampilan sulung Terbuka Malaysia pada 2019, Zii Jia tidak pernah melepasi pusingan kedua.
Pemain berusia 25 tahun itu kini akan ke New Delhi untuk menyertai Terbuka India minggu depan, sebelum bertanding dalam Super 500 Indonesia Masters seminggu selepas itu. -KOSMO! ONLINE.


Hentikan segera amalan politik wang dalam UMNO – Tok Mat
Oleh KOSMO!

11 Januari 2023, 10:49 pm
KUALA LUMPUR – Amalan politik wang perlu ‘dibunuh’ segera kerana ia telah menyebabkan UMNO tewas teruk dalam Pilihan Raya Umum ke-15 lalu dan semakin lemah ketika ini.
Justeru, Timbalan Presiden UMNO, Datuk Seri Mohamad Hasan menyeru semua ahli segera memerangi tabiat tersebut kerana ia adalah perkara yang sangat memalukan serta menjijikkan.
“Kepada semua ahli UMNO, sedarlah, politik wang adalah jelik, jijik dan sangat keji. Keji pada agama, keji pada adat, keji pada amalan.
“UMNO hanya untuk mereka yang bersih, berjuang, dan mengasihi bangsanya. Kita mesti membunuh politik wang, sebelum politik wang membunuh UMNO,” katanya.
Beliau berkata demikian ketika berucap pada Perasmian Perhimpunan Agung Pergerakan Sayap Wanita, Pemuda dan Puteri UMNO di Dewan Merdeka, Pusat Dagangan Dunia (WTC) Kuala Lumpur hari ini.
Pada masa sama, Mohamad berkata, antara punca kekalahan UMNO pada PRU15 juga adalah kerana strategi ‘perang kognitif’ yang digunakan parti lawan terutamanya Perikatan Nasional (PN) sangat berjaya.

Katanya, tsunami Melayu telah melanda Utara dan Pantai Timur Semenanjung dengan pengundi Melayu berduyun-duyun menolak UMNO.
“Inilah yang PN lakukan dengan berkesan, mempengaruhi golongan muda seperti pengguna Tik Tok, Instagram dengan melancarkan, perang besar-besaran, ‘content’ yang toksik untuk mengajak orang Melayu membenci, serta meninggalkan UMNO.
“Kita tewas tanpa memenangi satu kerusi parlimen pun di Kelantan, Terengganu dan Perlis,”ujarnya.-KOSMO! ONLINE.


Skuad hoki negara tewas tipis kepada Sepanyol
Oleh MUHAMMAD ZUHAILY BADLISHAH

11 Januari 2023, 11:11 pm
BHUBANESWAR – Skuad hoki negara mempamerkan persembahan memberangsangkan biarpun tewas 2-3 kepada Sepanyol dalam aksi pemanas badan di Stadium Hoki Birsa Munda, Rourkela sebentar tadi.
Walaupun keputusan tidak memihak tetapi objektif dalam aksi persahabatan itu menggembirakan ketua jurulatih Malaysia, A. Arul Selvaraj memandangkan ia adalah persediaan terakhir sebelum tirai Piala Dunia Hoki 2023 bermula.
Pujian juga wajar diberikena kepada barisan pemain Malaysian Tigers kerana berjaya mengimbangi perlawanan menentang pasukan ranking lebih tinggi, No.8 dunia dalam tempoh 45 minit permainan.
Apatah lagi Sepanyol kini diperkuatkan dengan kehadiran penyerang, Joaquin Menini yang pernah memenangi pingat emas Sukan Olimpik 2016 bersama Argentina sebelum menukar kerakyatan tahun lepas.
“Satu keputusan yang bagus dan memuaskan dari segi pendekatan taktikal. Kita gunakan aksi ini seperti menentang Belanda, Chile dan New Zealand nanti.
“Walaupun kita cuma bermain tiga suku masa permainan sahaja tetapi keputusan 2-3 ini memuaskan melihat kepada taktikal disiplin para pemain,” kata Arul selepas tamat perlawanan.

Dua gol skuad negara yang berada di ranking ke-11 dunia, diraih menerusi pukulan sudut penalti Muhammad Aminuddin Mohd. Zain dan jaringan padang Norsyafiq Sumantri.
Speedy Tigers akan membuka tirai aksi pertama Kumpulan C bertemu gergasi No.3 dunia, Belanda di Stadium Hoki Birsa Munda pada Sabtu ini sebelum menentang Chile di venue sama dua hari kemudian.
Selepas itu, skuad negara akan menghadapi aksi terakhir Kumpulan C menentang New Zealand di Stadium Kalinga, Bhubaneswar pada 19 Januari ini. – KOSMO! ONLINE


Jawatan Presiden UMNO sebaiknya menang tanpa bertanding, Tok Mat sedia dicabar
Oleh HARRITH HISHAM

11 Januari 2023, 11:36 pm
KUALA LUMPUR – Timbalan Presiden UMNO, Datuk Seri Mohamad Hasan menyatakan bahawa jawatan presiden dan lain-lain adalah lebih baik menang tanpa bertanding di kala parti itu telah kalah dalam Pilihan Raya Umum ke-15 (PRU15).
Beliau berkata, sekiranya jawatan-jawatan itu dipertandingkan, maka sedikit sebanyak akan mengakibatkan perpecahan dalam kalangan ahli UMNO.
“Kalau boleh dalam keadaan kita (UMNO) dah jatuh terduduk begini, sebaiknya jawatan presiden dan lain-lain itu eloklah menang tanpa bertanding.
“Jika bertanding, sedikit sebanyak berlaku perpecahan. Jadi kita tak tahulah. Terpulanglah pada kita dan diri sendiri,” katanya ketika ditemui selepas merasmikan persidangan Perhimpunan Agung Wanita, Pemuda dan Puteri UMNO 2022 di Pusat Dagangan Dunia (WTC) di sini, hari ini.
Bagaimanapun, Mohamad menjelaskan UMNO adalah sebuah parti yang masih mengamalkan demokrasi dan bukan seperti dulu di mana terdapat kuota bagi jawatan presiden dan timbalan presiden.
“Sekarang ni senang sahaja sebenarnya. Ada seorang penyokong dan pencadang (dah boleh bertanding). Jadi, terpulanglah, tepuk dada tanya selera, ” ujarnya.

Dalam pada itu, mengulas mengenai jawatan timbalan presiden, Mohamad menegaskan bahawa beliau sedia untuk mempertahankannya.
“Saya tidak ada isu. Saya terbuka siapa nak bertanding lawan timbalan presiden dan sedia mempertahankannya,” katanya.
Terdahulu, Setiausaha Agung UMNO, Datuk Seri Ahmad Maslan mengesahkan UMNO perlu membuat pemilihan di semua peringkat jawatan tertinggi sebelum 19 Mei ini.
Jelasnya, ia ekoran permohonan parti itu untuk menangguhkan pemilihan selama enam bulan selepas PRU15. – KOSMO! ONLINE.


Ismail Sabri hadir perhimpunan tiga sayap UMNO malam ini
Oleh HARRITH HISHAM

11 Januari 2023, 9:38 pm
KUALA LUMPUR – Timbalan Presiden UMNO, Datuk Seri Mohamad Hasan dan Naib Presidennya, Datuk Seri Ismail Sabri Yaakob hadir pada Perhimpunan Agung (PAU) Pergerakan Wanita, Pemuda dan Puteri UMNO 2022 malam ini.
Kedua-dua pemimpin UMNO itu dilihat memasuki ruang Dewan Merdeka di Pusat Dagangan Dunia (WTC) di sini kira-kira pukul 8.50 malam tadi dengan lengkap berbaju Melayu.
Kelibat Ismail Sabri sebentar tadi juga sekali menamatkan desas-desus ketidakhadirannya pada petang tadi apabila beliau tidak kelihatan ketika Taklimat Presiden PAU 2022.
Berhubung atur cara PAU pada sebelah malam, ia dimulakan dengan nyanyian lagu Negaraku, Maju Wanita UMNO, ikrar Pemuda, dan lagu Puteri serta disusuli bacaan doa.
Pada masa sama, Mohamad yang juga Ahli Parlimen Rembau turut memberikan ucapan perasmian sekali gus merasmikan persidangan sayap parti itu yang berlangsung sehingga esok. – KOSMO! ONLINE


UMNO pilih sertai PH, selesai kemelut Pasca PRU15
Oleh KOSMO!

11 Januari 2023, 9:53 pm
PETALING JAYA – Timbalan Presiden UMNO, Datuk Seri Mohamad Hasan menegaskan bahawa kerjasama parti itu dengan Pakatan Harapan adalah untuk membawa Malaysia keluar daripada kemelut pasca Pilihan Raya Umum ke-15 (PRU-15).
Menurut Mohamad, misi parti itu juga selepas PRU-15 adalah memastikan bahawa kerajaan dapat dibentuk dengan bantuan UMNO walaupun mereka tewas.
Jelas beliau, terlalu banyak isu yang mencengkam rakyat saban hari dan pihaknya tidak boleh membiarkan drama politik ini berlarutan sehingga menjejaskan kualiti hidup rakyat.
“Kerana kedudukan negara yang genting pada saat itulah, maka UMNO memeterai persefahaman dengan Pakatan Harapan, Gabungan Rakyat Sabah (GRS) dan Gabungan Parti Sarawak (GPS) untuk bekerjasama, mentadbir negara ini.
“Kepimpinan berpandangan, bahawa penyertaan UMNO, dalam Kerajaan Perpaduan adalah jalan terbaik kerana ia memberikan UMNO peranan yang unik dan strategik,” katanya.
Beliau berkata demikian pada Majlis Persidangan Sayap UMNO di Dewan Merdeka, Pusat Dagangan Dunia (WTC) di sini malam ini.

Mohamad yang juga Timbalan Menteri Pertahanan berkata, ramai juga yang mempersoalkan mengapa UMNO memilih untuk bekerjasama dengan PH bukan dengan Perikatan Nasional.
“Kita mendapati adalah sangat sukar, bekerjasama dengan parti yang kewujudan dan perjuangannya, ialah menghapuskan UMNO untuk selama-lamanya.
“Begitu juga, pengalaman kita bekerjasama dengan Pas. Mereka tidak pernah, setia atau ikhlas. Tanpa segan, mereka berselingkuh dengan semua parti, terutamanya si janda UMNO,” ujarnya.
Pada masa sama, Mohamad yang juga Ahli Parlimen Rembau berkata, kerjasama dengan PH dibuat kerana UMNO lebih mengenali kesemua parti yang ada dalam Pakatan Harapan.
“Kita tahu siapa itu DAP. Kita juga tahu siapa itu PKR dan Amanah. Maka kita membuat keputusan, berdasarkan pilihan paling sesuai, untuk membolehkan kita mengurus perbezaan.
“Tetapi jika kita dengan PN, kita hanyalah pemain ketiga, yang berkongsi kepentingan demografi yang sama. Ini akan menyukarkan UMNO, mengurus segala perbezaan, di masa akan datang.
Tambah beliau, pilihan UMNO untuk bekerjasama dengan PH telah menjadikan parti itu UMNO mewakili kepentingan Melayu terbesar dalam kerajaan. – KOSMO! ONLINE.


Budak tahan sakit jari tersepit mesin permainan telur
Oleh FLORINA DERIS

11 Januari 2023, 11:31 pm
PETALING JAYA – Gara-gara memasukkan tangan ke dalam mesin permainan telur, seorang kanak-kanak dipercayai warga asing terpaksa menahan sakit akibat jarinya tersepit.
Menurut hantaran dimuat naik oleh anggota bomba, @emypokni, pihak mereka mendapat panggilan dari bilik gerakan berhubung kes terbabit.
“Sebaik tiba, tangannya sudah tersepit di mesin itu. Setelah memikirkan cara terbaik untuk melepaskan tangan tanpa mencederakannya, akhirnya kami memutuskan untuk memecahkan mesin telur itu.
“Pada akhirnya, kanak-kanak terbabit mendapat kesemua telur dalam mesin yang diberi oleh pemilik kedai tersebut,” jelasnya menerusi ruangan kapsyen.
Dalam pada itu, dia meminta orang ramai untuk mengawasi anak masing-masing agar kejadian seumpama ini tidak berulang.
Di ruangan komen, perkongsian gambar itu mengundang pelbagai reaksi daripada netizen TikTok yang rata-rata terhibur dengan insiden tersebut.

“Ini mesti kes mahu mengambil telur mainan. Maka itu tangan tersangkut kerana saya juga pernah bertindak sama sewaktu kecil dahulu,” komen seorang pengguna, @shidou_.
“Kelak, saya juga mahu mencuba memasukkan tangan ke mesin pengeluaran wang automatik (ATM). Siapa tahu pemilik bank memberi saya duit sejuta ringgit,” seloroh seorang netizen, @hanzx53.
“Mesin telur ini selalu telan duit saja tapi telur tidak keluar. Sebab itu ada kes budak yang mengambil telur sendiri dalam mesin,” kata @min.marini pula.
Hantaran itu telah meraih sebanyak 34,000 tanda suka dan 697,900 tontonan setakat ini. – KOSMO! ONLINE.


Bilionair termuda Australia disaman lebih RM2 bilion
Oleh KOSMO!

11 Januari 2023, 10:00 pm
CANBERRA – Seorang bilionair paling muda di Australia dan rakan kongsi perniagaannya dalam perusahaan kasino online disaman lebih AS$500 juta (RM2.19 billion) oleh seorang bekas rakan sekerja mereka, lapor portal berita MailOnline.
Pengasas syarikat Stake.com, Ed Craven, 27, dan rakan, Bijan Tehrani, 28, dituduh mengabaikan Christopher Freeman daripada perniagaan itu dan menjalankan syarikat perjudian kripto haram di platform kasino mereka, jelas dokumen mahkamah.
Freeman merupakan rakan karib Tehrani semasa mereka membesar di Connecticut, Amerika Syarikat (AS). Mereka bekerja bersama Craven untuk mengusahakan perniagaan online pertama mereka, Primedice sedekad lalu.
Ketiga-tiga mereka mengasaskan laman web perjudian dadu mata wang kripto Primedice pada 2013. Freeman kemudian disisihkan apabila Tehrani dan Craven mengasaskan Stake.com.
Selepas kejayaan awal Primedice pada 2016, Freeman mendorong perkongsian itu untuk berkembang ke dalam permainan perjudian mata wang kripto online  yang lain, demikian tuntutannya dalam dokumen mahkamah yang dilihat oleh Daily Mail Australia.
Freeman mendakwa bahawa pada 2016, Tehrani dan Craven menggunakan peluang komersial daripada konsep Primedice untuk mengubahnya menjadi Stake.com. Pasangan itu didakwa turut melanggar perjanjian mereka sehingga sekarang.

Freeman yang mendakwa dia dipecat secara tidak adil menyaman pasangan sahabat itu dan menuntut ganti rugi sebanyak AS$588 juta (RM2.57 juta) di Mahkamah Daerah Selatan New York.- Agensi


Shalini hilang di Damansara Perdana belum ditemui
Oleh TUAN NURHIDAYAH TUAN AB.GHANI

11 Januari 2023, 10:44 pm
PETALING JAYA – Seorang remaja perempuan yang dilaporkan hilang di sekitar Flora Damansara, Damansara Perdana, di sini, pada Selasa lalu, masih belum dapat dikesan oleh pihak polis.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, mangsa Shalini Krisman, 14, kali terakhir dilihat berada di rumahnya kira-kira pukul 6.55 pagi.
“Ibu Pejabat Polis Daerah (IPD) Petaling Jaya telah menerima laporan berhubung kes kehilangan remaja warga tempatan tersebut pada Selalu sekitar pukul 9.22 pagi.
“Orang ramai yang mempunyai maklumat berkaitan mohon tampil ke balai polis berdekatan bagi membantu siasatan atau berhubung terus dengan Pegawai Penyiasat Jenayah, Inspektor Amir Hakimi Zakaria di talian 013-3783178,” ujarnya. -KOSMO! ONLINE.


Normal baharu wanita Korea Selatan kahwin usia 30-an
Oleh KOSMO!

11 Januari 2023, 10:30 pm
SEOUL  – Agensi kerajaan, Statistics Korea (SK) mendedahkan bahawa purata usia perkahwinan di Korea Selatan kini dalam lingkungan 30-an, lapor akhbar The Korean Times semalam.
Menurutnya, hampir separuh daripada wanita yang berkahwin pada tahun 2021 adalah berusia dalam lingkungan 30-an. Pada 2021, seramai 193,000 pasangan berkahwin di negara itu.
Nisbah usia perkahwinan wanita dalam lingkungan 30-an yang melebihi usia 20-an itu kali pertama direkodkan.
Ia menunjukkan bahawa purata usia perkahwinan bagi wanita telah meningkat sejak agensi itu mula menyusun statistik pada 1990.
Pada tahun 1990-an, purata usia wanita berkahwin adalah dalam lingkungan 20-an. Seramai 330,000 wanita pada peringkat usia tersebut melangsungkan perkahwinan berbanding 19,000 wanita yang berusia 30-an ketika itu.
Sejak itu, jurang usia perkahwinan beransur-ansur lewat saban tahun.

Pada tahun 2000-an, bilangan wanita yang berkahwin dalam lingkungan 20-an, seramai 241,000 orang adalah lapan kali ganda lebih banyak berbanding mereka yang berusia 30-an iaitu seramai 31,000 orang.
Pada 2010 pula, angka wanita berusia 20-an yang berkahwin meningkat sebanyak dua kali ganda, sebelum akhirnya menurun pada 2021.
Perubahan itu berlaku disebabkan oleh pertukaran persepsi wanita terhadap perkahwinan. Ramai wanita percaya ia bukan lagi satu kemestian, selain dipengaruhi pelbagai sebab seperti ketidakstabilan kewangan, pekerjaan dan kesukaran membesarkan anak.
Menurut firma pencari jodoh, Duo yang melakukan kaji selidik mengenai usia perkahwinan wanita  pada Disember tahun lalu, lebih separuh daripada wanita Korea Selatan bersetuju bahawa tiada usia yang sesuai untuk berkahwin.
“Kini lelaki dan wanita bujang menumpukan diri sendiri. Mereka tidak berkahwin secara tergesa-gesa disebabkan tekanan. Mereka mencari pasangan yang memenuhi keperluan dan membuat pilihan tentang siapa pasangan yang sesuai,” kata seorang pegawai Duo. – Agensi


Lelaki ‘single’ pengotor jarang cuci cadar
Oleh KOSMO!

11 Januari 2023, 8:00 pm
LONDON – Satu kajian di Britain yang melihat kekerapan orang dewasa menukar cadar mereka mendapati penjagaan kebersihan oleh lelaki bujang adalah lebih teruk berbanding wanita, lapor akhbar New York Post semalam.
Hampir separuh atau 45 peratus lelaki bujang Britain mengaku mereka akan menunggu sehingga empat bulan untuk mencuci cadar, manakala 12 peratus lagi sanggup menunggu lebih lama.
Cadar akan ditukar lebih kerap selepas seseorang lelaki menjalinkan hubungan kerana kebanyakan kerja rumah dilakukan oleh wanita, demikian menurut kaji selidik oleh syarikat Gallup.
Kajian itu pada asalnya ditaja oleh syarikat peruncit peralatan tempat tidur, Pizuna dan dilakukan pada April tahun lalu.
Bagaimanapun, ia diterbitkan semula baru-baru ini oleh Badan Penyiaran Britain (BBC), yang menyeru lelaki bujang untuk membuang tabiat itu pengotor itu pada 2023.
Kajian itu mendedahkan bahawa wanita menukar cadar mereka lebih kerap dengan 62 peratus membersihkan tempat tidur mereka setiap dua minggu. Mereka yang berpasangan pula menukar cadar setiap tiga minggu.

Perkara itu mendapat kritikan daripada ramai wanita secara online.
“Mungkin itulah sebabnya mereka (lelaki) kekal bujang,” kata seorang netizen.
Ramai lelaki bagaimanapun memperlekehkan kajian itu dengan ada yang berkata, mereka menunggu lebih lama untuk mencuci cadar.
“Saya menunggu hingga 8 bulan sebenarnya… hanya balikkan ia (cadar) dan ia kelihatan serba baharu… menjimatkan elektrik dan air… hanya melakukan yang terbaik untuk planet ini,” kata netizen lain. – Agensi


Perhimpunan terbesar ‘Kuil Syaitan’ bakal diadakan di Amerika Syarikat
Oleh KOSMO!

11 Januari 2023, 9:00 pm
BOSTON, MASSACHUSETTS – Satu perhimpunan kumpulan berunsur iblis bakal diadakan di Boston, negeri Massachusetts, yang dijangka menjadi acara terbesar seumpama itu pernah diadakan, lapor akhbar Daily Star semalam.
Bernaung di bawah kumpulan The Satanic Temple, penganjuran acara itu sebelum ini telah ditolak oleh Datuk Bandar Boston, Michelle Wu.
Organisasi berpangkalan di Amerika Syarikat itu akan mengadakan acara dinamakan  SatanCon 2023 di bandar Boston April ini meskipun ditentang Michelle.
Berikutan penentangan itu, The Satanic Temple membuat keputusan untuk mendedikasikan sambutan tersebut kepada Michelle serta ‘usahanya yang tidak berlandaskan perlembagaan bagi melarang penubuhan organisasi tersebut’.
Kumpulan tersebut juga pernah memfailkan tuntutan saman terhadap bandar itu pada 2021 kerana menafikan peluang mereka untuk membentangkan ‘pelan iblis’ di hadapan mesyuarat Dewan Bandaraya. – Agensi


Anak saudara kemalangan, Ismail Sabri tidak hadir PAU
Oleh KOSMO!

11 Januari 2023, 8:29 pm
PETALING JAYA – Misteri ‘kehilangan’ bekas Perdana Menteri, Datuk Seri Ismail Sabri Yaakob pada Taklimat Presiden Perhimpunan Agung UMNO (PAU) 2022 akhirnya terjawab apabila anak saudaranya dilaporkan sedang kritikal.
Menurut sumber, anak saudaranya dilaporkan terlibat dalam satu kemalangan jalan raya di Gombak dan kini ditempatkan di Hospital Kuala Lumpur (HKL).
Difahamkan, anak saudaranya juga merupakan seorang penuntut di Universiti Islam Antarabangsa Malaysia (UIAM), Gombak.
Sehubungan itu, Ismail Sabri tidak akan menghadiri majlis perasmian PAU yang akan berlangsung malam ini di Pusat Dagangan Dunia (WTC) Kuala Lumpur.
Terdahulu Kosmo! melaporkan kelibat Ismail Sabri tidak kelihatan di pekarangan Dewan Merdeka bagi menghadiri taklimat tertutup Datuk Seri Ahmad Zahid Hamidi yang bermula pada pukul 3 petang tadi.
Perkara itu menjadi perhatian oleh kerana beliau juga merupakan Naib Presiden UMNO. – KOSMO! ONLINE.


Jemaah Menteri setuju tubuh RCI siasat buku Tommy Thomas
Oleh EDDY AQMAL MOHAMED HAMIDI

11 Januari 2023, 8:35 pm
PUTRAJAYA – Jemaah Menteri telah bersetuju dengan cadangan penubuhan Suruhanjaya Siasatan Diraja (RCI) susulan pembentangan Laporan Pasukan Petugas Khas Siasatan ke atas Dakwaan-Dakwaan Dalam Buku Bertajuk ‘My Story: Justice in the Wilderness’ hari ini.
Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, keputusan itu dicapai setelah laporan tersebut dibentangkan dalam Mesyuarat Jemaah Menteri yang bersidang pagi tadi.
“Setelah meneliti syor-syor yang dicadangkan oleh Pasukan Petugas Khas (PPK) yang dipengerusikan oleh Datuk Seri Fong Joo Chung dalam laporannya, Jemaah Menteri telah bersetuju antara lain, mengenai cadangan penubuhan RCI bagi meneliti perkara ini secara holistik.
“Penubuhan RCI ini adalah selaras dengan Akta Suruhanjaya Siasatan 1950 (Akta 119) yang terletak di bawah bidang kuasa Duli Yang Maha Mulia Seri Paduka Baginda Yang di-Pertuan Agong,” katanya dalam kenyataan hari ini.
Menurut Azalina, kerajaan memandang serius terhadap dakwaan yang melibatkan pelanggaran tanggungjawab profesional suatu jawatan tertinggi kerana ketelusan dan akauntabiliti adalah asasa kepercayaan rakyat terhadap sistem pentadbiran keadilan dan institusi kerajaan.
“Oleh itu, cadangan Terma Tauliah (Terms of Commission) RCI ini akan mempunyai skop yang lebih luas dan tidak terhad kepada syor-syor yang telah dikemukakan oleh PPK.

“RCI ini bertujuan untuk mencari kebenaran serta mengemukakan syor kepada kerajaan untuk reformasi institusi perundangan negara dan bukannya untuk mencari kesalahan mana-mana pihak tertentu,” tegas beliau.
Tambah Azalina, Terma Tauliah yang terperinci, keahlian dan tempoh RCI tersebut akan dicadangkan kemudian oleh kerajaan.
Terdahulu, PPK berkenaan telah menyiasat buku berkenaan yang merupakan tulisan bekas Peguam Negara, Tan Sri Tommy Thomas dan mengenal pasti 19 isu penting di dalam naskah tersebut yang memerlukan perhatian lanjut pihak kerajaan.
Terdapat beberapa dakwaan dalam buku tersebut antaranya isu pelantikan hakim, campur tangan melampau badan eksekutif dalam sistem kehakiman, pendakwaan terpilih dan sebagainya.
Pada masa sama, pihak Polis Diraja Malaysia (PDRM) turut membuka kertas siasatan bagi menyiasat dakwaan-dakwaan tersebut.- KOSMO! ONLINE.


Presiden seru ahli UMNO muhasabah dalam perjuangan parti
Oleh HARRITH HISHAM

11 Januari 2023, 7:41 pm
KUALA LUMPUR – Ucapan Taklimat Presiden sempena Perhimpunan Agung UMNO (PAU) 2022 menyeru agar semua ahlinya bermuhasabah dalam perjuangan parti.
Ahli Majlis Kerja Tertinggi UMNO, Datuk Seri Ahmad Shabery Cheek berkata, selain itu, Ahmad Zahid juga menetapkan hala tuju parti selari dengan prinsip yang dibawa.
Jelasnya, ia termasuk peranan yang dimainkan oleh UMNO di dalam Kerajaan Perpaduan.
“Ucapan oleh Presiden UMNO, Datuk Seri Ahmad Zahid Hamidi menyeru (semua ahli) agar bermuhasabah selain menyatakan hala tuju parti selepas ini.
“Namun, ditegaskan bahawa UMNO tidak akan lari daripada prinsip khususnya dalam perjuangan untuk kepentingan negara, agama, mempertahankan perlembagaan dan kepentingan untuk terus membela nasib orang Melayu dan rakyat keseluruhannya,” katanya.
Beliau berkata demikian ketika ditemui di pekarangan Dewan Merdeka selepas menghadiri Taklimat Presiden di Pusat Dagangan Dunia (WTC) di sini, hari ini.

Dalam pada itu, Ahmad Shabery berkata, Ahmad Zahid turut menggariskan beberapa kronologi sehingga UMNO membuat keputusan untuk bersama dengan Kerajaan Perpaduan.
“Saya rasa pada keseluruhannya, taklimat petang ini mendapat reaksi yang baik dengan sambutan yang begitu mantap sekali daripada perwakilan yang hadir,” ujarnya.
Sementara itu, Ketua Penerangan UMNO Isham Jalil memberitahu, bahawa taklimat itu turut menyentuh mengenai solidariti parti bagi menghadapi Pilihan Raya Negeri (PRN) selepas ini.
“Hari ini bincang pasal solidariti dalam UMNO kerana perpaduan amat penting dan kita akan berhadapan dengan PRN. Akan ada 6 PRN, jadi kesepaduan dalam UMNO itu penting,” katanya ringkas. – KOSMO! ONLINE.


Wanita menangis didesak kahwin cepat
Oleh KOSMO!

11 Januari 2023, 9:30 pm
BEIJING – Seorang wanita berusia 20 tahun tular di media sosial China selepas mengalami gangguan emosi di majlis perkahwinannya kerana berkahwin hanya untuk memuaskan hati ibu bapanya, lapor akhbar South China Morning Post kelmarin.
Dalam satu hantaran secara online, Yan dari wilayah Guizhou berkata, dia tidak menjangka akan menjalani kehidupan berumah tangga selepas dikahwinkan dengan seorang lelaki yang ditemuinya dalam satu temu janji.
Dalam video perkahwinan yang disertakan bersama hantaran itu, Yan yang memakai gaun putih kelihatan tidak senyum sebelum memalingkan kepalanya dari kamera dan menangis.
Yan tidak mahu berkahwin tetapi merasakan bahawa dia perlu memenuhi jangkaan dan norma budaya ibu bapanya secepat mungkin.
“Ibu bapa saya semakin tua dan begitu juga saya. Saudara-mara saya mendesak dan jiran-jiran bergosip tentang saya,” katanya.
Yan mula mencari pasangan untuk mengakhiri tekanan itu dan selepas bertemu seorang lelaki, dia memutuskan untuk mengahwininya walaupun tidak mencintainya.

“Berkahwin adalah untuk membuatkan ibu bapa saya lega. Saya merasakan tidak mempunyai masa depan untuk diri sendiri,” jelas Yan.
Kisah Yan tular secara online di tanah besar China dan mendapat lebih 11,00 komen di aplikasi Douyin.
“Kahwin paksa itu menyakitkan,” kata seorang netizen.
“Dia kelihatan sangat sedih, tetapi adakah dia akan menyakiti hati suaminya jika dia tidak dapat mencintainya?” komen netizen lain. – Agensi


Aaron-Wooi Yik sedia menawan ‘angin jahat’ di Axiata Arena
Oleh MUHAMMAD RIDUAN MOHD HANAFIAH

11 Januari 2023, 8:30 pm
KUALA LUMPUR – Beregu lelaki utama negara, Aaron Chia-Soh Wooi Yik bersedia melakukan
terbaik menjelang aksi pusingan kedua Kejohanan Badminton Terbuka Malaysia 2023 selepas dijadual berdepan pasangan ranking No.6 dunia, Liu Yu Chen dan Qu Xuan Yi di Axiata Arena, Bukit Jalil esok.
Aaron menegaskan dia perlu bersiap sedia dengan segala kemungkinan terutama menawan ‘angin jahat’ di Axiata Arena untuk membantunya menewaskan pasangan dari China tersebut selepas sebelum ini, mereka tewas dalam dua kejohanan tahun lalu di Terbuka Indonesia (Jun) dan Kejohanan Badminton Jelajah Dunia Akhir di Bangkok pada Disember baru-baru ini.
“Saya rasa kita pernah kalah sebanyak dua kali dengan pasangan dari China tersebut tetapi bagi saya ia bukan satu masalah. Tahun ini, kejohanan baru bermula dan semua perlu bermula dengan 0-0.
“Selepas berakhir perlawanan pusingan pertama ini, saya akan berbincang dengan jurulatih terutama mengenai strategi permainan pihak lawan. Kita tahu dekat sini (Axiata) angin sangat kuat.
“Jadi, saya rasa sesiapa yang mampu tawan angin tersebut, dia akan mempunyai kelebihan bermain di sini,” katanya sejurus tamat perlawanan.
Pada aksi pusingan pertama tersebut, gandingan sensasi ranking ketiga dunia itu lulus ujian pertama selepas bangkit menundukkan lawan dari Taiwan, Lee Jhe-Huei dan Yang Po-Hsuan 16-21, 21-15, 21-16 dalam aksi yang berlangsung selama 56 minit.

Kemenangan tersebut melegakan Aaron-Wooi Yik apabila ketinggalan pada set pertama sebelum bangkit mencari kemenangan.
“Kami memang sudah tahu angin agak kuat di gelanggang ini, tetapi kami bersedia kerana beraksi sebanyak dua kali di sini. Cuma kami perlu lebih tenang dan berani menghadapi lawan.
“Saya rasa berdepan perlawanan yang mencabar seperti adalah baik kerana ia akan bantu kami melakukan persiapan yang lebih bagus untuk perlawanan seterusnya,” ujar Aaron. -KOSMO! ONLINE


PM, DBKL bincang naik taraf fasiliti penjaja KL
Oleh KOSMO!

11 Januari 2023, 7:45 pm
PETALING JAYA – Isu kemudahan bagi penjaja di sekitar ibu kota menjadi tajuk utama perbincangan antara Perdana Menteri, Datuk Seri Anwar Ibrahim bersama Dewan Bandaraya Kuala Lumpur (DBKL) hari ini.
Jelas Perdana Menteri dalam satu hantaran di Facebooknya berkata, perbincangan tersebut telah diadakan bersama dengan Datuk Bandar Kuala Lumpur, Datuk Seri Mahadi Che Ngah dan Pengarah Eksekutif (Pembangunan Sosioekonomi) di Kementerian Kewangan.
“Tadi mengadakan perbincangan dengan pihak DBKL bersama dengan Datuk Bandar Kuala Lumpur dan Pengarah Eksekutif (Pembangunan Sosioekonomi) di Kementerian Kewangan.
“Perbincangan itu melibatkan cadangan pembangunan dan naik taraf infrastruktur serta fasiliti penjaja di Wilayah Persekutuan Kuala Lumpur,” katanya di sini hari ini.
Katanya, usaha menambah baik fasiliti bagi penjaja juga amat penting agar tidak ketinggalan.
“Penjaja dan peniaga kecil merupakan salah satu penyumbang ekonomi negara yang perlu diberikan perhatian agar tidak ketinggalan dalam kepesatan pembangunan di ibu negara,” ujarnya. – KOSMO! ONLINE.


Syasya impi slot ke Piala Dunia Menembak di Jakarta
Oleh MUHAMMAD RIDUAN MOHD HANAFIAH

11 Januari 2023, 7:39 pm
PENEMBAK kebangsaan, Nurul Syasya Nadiah Mohd. Ariffin bertekad mahu memperoleh keputusan terbaik pada Kejohanan Menembak Kebangsaan di Subang pada hujung minggu ini sebelum menyertai Piala Dunia Menembak 2023 yang akan berlangsung di Indonesia pada 27 Januari hingga 7 Februari depan.
Syasya yang mencipta kejutan memenangi pingat emas 10 meter (m) air pistol wanita pada penampilan sulung pada Sukan SEA Vietnam di Hanoi tahun lalu mahu menggunakan kejohanan pembukan tirai di Subang sebagai aksi pemanas badan.
Tegasnya, dia akan perbaiki bidikannya terutama acara kegemarannya iaitu 10m air pistol sebelum memburu tempat ke Jakarta nanti.
“Ketika ini saya hanya menjalani latihan agar bidikan saya lebih kemas dan memastikan pungutan mata saya juga lebih baik berbanding tahun lalu.
“Jadi saya akan gunakan kejohanan di Subang nanti sebagai aksi pemanas badan. Pada minggu ini saya akan gilap bidikan saya dalam acara 10m air pistol dan pastinnya mahu memenangi pingat di Malaysia.
“Apa pun, untuk meraih tempat ke Jakarta, ia bergantung kepada pencapaian dalam kejohanan minggu ini. Tetapi jika ada rezeki saya ingin ke sana untuk mengukur tahap kemampuan saya,” katanya ketika ditemui baru-baru ini.

Ketika ditanya mengenai azamnya pada musim 2023, penembak berusia 20 tahun berasal dari Batu Pahat, Johor itu menegaskan, fokusnya terarah kepada Sukan Asia.
“Pada tahun ini, saya harap dapat lebih banyak peluang menyertai kejohanan di peringkat antarabangsa agar saya dapat mengasah pengalaman dan tidak gugup bersaing dengan penembak berpengalaman dunia.
“Misi saya adalah ingin melakukan terbaik bersaing di temasya Sukan Asia di Hangzhou, China nanti,” ujarnya. – KOSMO! ONLINE


UFO dipercayai terbang berhampiran gunung berapi aktif di Mexico
Oleh KOSMO!

11 Januari 2023, 8:30 pm
BANDAR RAYA MEXICO – Sepasang kekasih peminat hobi fotografi terkejut melihat kehadiran objek terbang dikenali (UFO) ketika merakam gambar sebuah gunung berapi aktif di tengah Mexico, lapor portal berita DailyMail.com semalam.
Karla Garcia memberitahu portal berita itu bahawa teman lelakinya, Luis Guerra bangun awal pagi baru-baru ini di rumah mereka di Atlixco, Puebla untuk menyediakan sarapan awal pagi apabila mereka terdengar bunyi letusan gunung berapi Popocatepetl.
Kata Karla, Guerra mengambil telefon bimbitnya dan mula merakamkan gambar dan video dan menumpukan perhatian pada bulan purnama yang kelihatan di tepi gunung itu.
“Dia kemudian menghantar foto itu kepada saya menerusi WhatsApp dan apabila saya bangun, saya melihatnya dan berkongsi (gambar itu) di status WhatsApp saya,”’ kata Karla.
Namun, Karla yang kekal berada di katil mula menerima mesej daripada rakan-rakan memberitahunya tentang objek yang kelihatan seperti sebuah UFO sedang terbang berhampiran gunung berapi itu.
“Ekoran teman lelaki saya bukan peminat rangkaian sosial, saya bertanya kepadanya sama ada saya boleh memuat naik fotonya ke Twitter dan dia berkata, ya,’ tambah García.

Dia kemudian melampirkan gambar tersebut kepada seorang wartawan tempatan yang terus berkongsi imej itu di rangkaian tempatannya sebelum ia menjadi tular di media sosial. – Agensi


Tertusuk paku masa ‘shooting’, Fazley Yaakob tak dendam
Oleh HANISAH SELAMAT

11 Januari 2023, 6:33 pm
PETALING JAYA – Pernah tertusuk paku pada bahu di set penggambaran antara pengalaman ‘mahal’ dilalui pelakon dan penyanyi, Datuk Fazley Yaakob sepanjang dua dekad bergelar anak seni.
Fazley yang juga cef selebriti berkata, kecederaan yang tidak disengajakan berlaku ketika menjayakan sesebuah babak adalah sebahagian asam garam apabila memilih lakonan sebagai kerjaya.
“Cedera masa penggambaran? Saya berparut sudah 18 tahun. Itu biasa. Abang Rosyam Nor tolak dan henyak saya ke dinding sampai paku masuk bahu masa ‘shooting’ Janji Diana sekitar 2002.
“Sepanjang malam darah masih menitis sampai basah jaket motor yang saya pakai. Penuh dengan darah,” katanya menerusi perkongsian Instagram.
Begitupun, insiden berkenaan hanya diceritakan Fazley kepada bintang filem yang dihormatinya itu selepas 15 tahun kejadian tersebut berlaku.
Malah dia yang langsung tidak berdendam atau menyalahkan mana-mana pihak atas kemalangan tersebut mengakui mengalami kecederaan lain ketika berada di bawah arahan Datuk Yusof Haslam.

“Saya tetap salam cium tangan Abang Rosyam. Saya hanya cerita pada beliau 15 tahun selepas itu dengan parut tebal masih ada sampai hari ini.
“Masa ‘shooting’ filem yang sama, saya jatuh motor sebab jalan berpasir dan motor pulak himpit kaki. Itu biasa,” katanya lagi.
Tambah Fazley yang turut terbabit dalam filem Gerak Khas The Movie, anak seni wajar bersemangat jitu selain perlu kental berdepan cabaran.
“Asam garam dunia perfileman. Hati kena kuat, jiwa kena kental. Bertahun saya berlakon dengan Skop Productions, tetap saya enjoy dan berterima kasih pada Datuk Yusof Haslam.
“Masih ingat filem dan drama lakonan saya? Gerak Khas The Movie 2, Janji Diana, Gila Bola, Sembilu Kasih dan banyak lagi!
“Terima kasih semua! Relaks sudah, jangan gaduh-gaduh. Kita semua adik beradik dalam satu industri! Tak begitu?” ujarnya lagi.
Perkongsian tersebut diluahkannya merujuk isu pertikaian antara pelakon mengenai babak lasak di set penggambaran yang mencetuskan kecederaan hingga tular dalam media sosial.
Terdahulu, Rosyam selaku aktor senior sebelum ini menyatakan jika sesuatu kejadian mengakibatkan kecederaan parah hingga dirawat di hospital, mungkin boleh diuar-uarkan tetapi dengan matlamat positif. – KOSMO! ONLINE


Rompakan lanun terendah, meningkat di Selat Melaka
Oleh KOSMO!

11 Januari 2023, 7:00 pm
BANGKOK – Laporan baharu menyatakan bahawa aktiviti lanun di seluruh dunia pada tahun lalu berada pada tahap terendah sejak 2008 dan mungkin sejak 1992 lagi, lapor portal berita Thaiger semalam.
Rompakan yang dilakukan lanun di laut berada pada tahap paling rendah sejak rekod sedemikian pertama kali diwujudkan 14 tahun lalu, demikian menurut Pusat Kesedaran dan Kerjasama Maklumat Maritim (MICA).
Organisasi itu yang dikendalikan oleh Tentera Laut Perancis dan rakan kongsinya melaporkan bahawa terdapat hanya 300 laporan aktiviti lanun di perairan terbuka di seluruh dunia pada tahun lepas.
Ini adalah penurunan ketara daripada jumlah insiden yang dilaporkan pada 2019 dan mengesahkan laporan awal Biro Maritim Antarabangsa (IMB) pada Oktober tahun lalu bahawa serangan lanun tidak pernah berada pada tahap rendah seperti itu sejak 1992.
“Ia tidak pernah menjadi terendah. (Tetapi) anda tidak pernah tahu apa yang akan datang esok hari dari segi rompakan (di laut). Kami menasihatkan supaya sentiasa berhati-hati,” kata Komander MICA, Eric Jaslin kepada AFP.
Sebuah kawasan di mana penurunan dalam rompakan laut itu amat ketara ialah di Teluk Guinea, di luar pantai Afrika Barat yang dari segi sejarahnya merupakan zon penuh bahaya.

Pada 2022, hanya tiga kapal diserang di Teluk Guinea, berbanding 26 kapal pada 2019, demikian menurut MICA termasuk jumlah penculikan di kawasan itu yang turun daripada 146 pada 2019 kepada hanya dua pada tahun lepas.
Bagaimanapun, terdapat peningkatan dalam bilangan rompakan di perairan wilayah, khususnya di Selat Melaka dan Singapura. – Agensi


Lima unit kedai musnah dijilat api
Oleh TUAN NURHIDAYAH TUAN AB.GHANI

11 Januari 2023, 6:20 pm
KUALA LUMPUR – Lima unit kedai hampir musnah dalam kebakaran yang berlaku berhampiran bangunan Blok C PPR Batu Muda, di sini, tengah hari tadi.
Komander Operasi Pegawai Bomba Kanan (PBK) II, Muhammad Faizon Ismail berkata, Pusat Gerakan Operasi Kuala Lumpur menerima panggilan kecemasan berhubung kejadian pada pukul 1 tengah hari tadi.
Jelasnya, seramai 21 anggota bersama jentera dari Balai Bomba dan Penyelamat (BBP) Gombak, BBP Jinjang dan BBP Sentul bergegas ke lokasi kejadian.
“Setibanya di lokasi, kami mendapati kebakaran membabitkan lima unit kedai yang berkeluasan 3×3 meter persegi setiap unit.
“Ekoran kebakaran itu, dua unit kedai hangus terbakar hampir 80 peratus.
“Dua unit hangus 20 peratus manakala satu unit lagi mengalami kemusnahan sebanyak 10 peratus,” ujarnya dalam kenyataan hari ini.

Bagaimanapun, tiada kemalangan jiwa dilaporkan terlibat dalam insiden kebakaran berkenaan.
Sehubungan itu, katanya, punca kebakaran dan anggaran kerugian masih dalam siasatan. – KOSMO! ONLINE.


Thai AirAsia nombor tiga di dunia tepati masa
Oleh KOSMO!

11 Januari 2023, 6:00 pm
BANGKOK – Thai AirAsia tersenarai sebagai syarikat penerbangan tambang rendah ketiga paling menepati masa di dunia dan paling menepati masa di Asia Pasifik pada tahun 2022, demikian menurut syarikat analisis data industri penerbangan serta pelancongan, Cirium seperti laporan portal berita Thaiger semalam.
Purata kadar tepat masa yang dilaporkan oleh Cirium ialah 97.47 peratus, manakala berita mengenainya diumumkan oleh Ketua Pegawai Eksekutif Thai AirAsia, Santisuk Klongchaiya pada 9 Januari lalu.
Santisuk menekankan bahawa ketepatan masa sama pentingnya dengan aspek keselamatan penumpang Thai AirAsia. Beliau turut berjanji untuk mengekalkan ketepatan masa dan menjadi syarikat penerbangan tepat masa terkemuka di dunia.
Santisuk melaporkan bahawa syarikat penerbangan itu berada dalam banyak senarai terbaik antarabangsa.
Syarikat penerbangan itu disenaraikan sebagai syarikat penerbangan ketiga paling tepat masa di dunia oleh OAG Aviation Worldwide pada tahun 2019 dan syarikat penerbangan paling tepat masa di dunia oleh Flightstats pada 2013.
Thai AirAsia juga dipuji sebagai syarikat penerbangan tambang rendah terbaik dunia selama 13 tahun berturut-turut oleh Skytrax aitu dari 2009 hingga 2022.

Thai AirAsia X yang merupakan syarikat penerbangan tambang rendah antarabangsa di bawah jenama AirAsia, pernah memfailkan kebankrapan pada Mei tahun lepas selepas operasinya terjejas disebabkan oleh bilangan penumpang asing yang sedikit semasa pandemik Covid-19.
Bagaimanapun, tahun lalu, Santisuk memaklumkan kepada umum bahawa syarikat penerbangan itu dijangka pulih sepenuhnya berikutan kemasukan pelancong asing, khususnya dari China. – Agensi


Grenad hidup dalam badan askar Ukraine
Oleh KOSMO!

11 Januari 2023, 7:30 pm
KIEV – Seorang askar selamat menjalani pembedahan selepas sebutir bom tangan menusuk ke dalam badannya semasa pertempuran sengit di Bakhmut, Ukraine, lapor akhbar New York Post semalam.
Pakar Bedah Ukraine, Mejar Jeneral Andrii Verba mengetuai pembedahan tersebut kerana mengetahui bahawa bom itu boleh meletup pada bila-bila masa.
“Doktor tentera kami melakukan pembedahan untuk mengeluarkan bom tangan VOG yang tidak meletup daripada badan seorang anggota tentera,” kata Gabenor Bakhmut, Serhii Borzov dalam satu hantaran di Facebook Isnin lalu.
Bom VOG dilancarkan daripada pelancar grenad yang dipasang pada sepucuk raifal. Pembedahan itu dilakukan hanya bersama dua askar lain disebabkan ancaman letupan.
Pakar bedah tidak dapat menjalankan prosedur elektrokoagulasi iaitu pembedahan menggunakan haba untuk mengawal pendarahan dan memusnahkan tisu abnormal kerana ia berkemungkinan mengaktifkan bom tersebut.
Bagaimanapun, Dr. Verba berjaya melakukan pembedahan dan mengeluarkan bom tangan itu, kata Borzov.

“Pembedahan itu berjaya dan askar yang cedera dihantar untuk pemulihan dan rehabilitasi selanjutnya,” tambah beliau.
Dr. Verba adalah salah seorang pakar bedah paling berpengalaman di Ukraine yang berpangkalan di rantau  Donbas sejak 2014, lapor portal berita Daily Mail.
Beliau telah diberikan anugerah negara  sebagai Doktor Kehormat Ukraine dan Doktor Sains Perubatan selain telah mengetuai beribu-ribu operasi di lapangan. – Agensi


Jangan ada pengkhianatan dalam UMNO
Oleh HARRITH HISHAM

11 Januari 2023, 6:15 pm
KUALA LUMPUR – Presiden UMNO, Datuk Seri Ahmad Zahid Hamidi menegaskan bahawa beliau tidak mahu sebarang pengkhianatan yang berlaku dalam parti itu.
Perkara itu disampaikan Pengerusi Perhubungan UMNO Wilayah Persekutuan, Datuk Seri Johari Abdul Ghani selepas menghadiri Taklimat Presiden UMNO di Dewan Merdeka petang tadi.
“Presiden tekankan bahawa dia tidak mahu dalam UMNO ini berlaku pengkhianatan.
“Bermakna, waktu kita pergi pertandingan yang datang daripada parti UMNO juga pergi menyokong parti-parti lain, itu maksud dia.
“Itulah antara ‘key point’ (hasrat utama) taklimat iaitu jangan ada pengkhianatan dalam perjuangan parti UMNO,” katanya ringkas ketika ditemui di Pusat Dagangan Dunia (WTC), di sini hari ini.
Mengulas mengenai penerimaan ahli UMNO, Johari menyatakan bahawa kesemua delegasi yang hadir sebulat suara menerima penglibatan parti itu dalam Kerajaan Perpaduan.

“Semua delegasi sudah dengar (penjelasan Presiden) tadi dan mereka terima secara sebulat suara kerajaan perpaduan ini,” ujarnya. – KOSMO! ONLINE.


Goh Liu Ying ucap selamat tinggal selepas terkandas
Oleh MUHAMMAD RIDUAN MOHD HANAFIAH

11 Januari 2023, 6:55 pm
IMPIAN pemain beregu campuran profesional negara, Goh Liu Ying untuk menutup karier dengan kemenangan bersama Chan Peng Soon pada Terbuka Malaysia 2023 tidak tercapai selepas tewas pada pusingan pertama di Axiata Arena, Bukit Jalil hari ini.
Pada saingan tersebut, Liu Ying kembali bergandingan dengan Peng Soon sebagai hadiah perpisahan memandangkan kali ini merupakan kejohanan terakhirnya bergelar pemain sebelum menggantung raket.
Atlet kelahiran Melaka tersebut dilihat sedikit sebak apabila tewas kepada Rehan Naufal Kusharjanto-Lisa Ayu Kusumawati dengan keputusan 21-18, 15-21, 7-21.
Bagaimanapun, penyertaan Liu Ying pada Terbuka Malaysia dianggap satu penghormatan tertinggi buat atlet berusia 34 tahun berkenaan kerana dia sekali lagi dapat bergandingan dengan Peng Soon selepas bekerjasama sejak tahun 2008 lagi.
Tegas Liu Ying, dia mengharapkan sekurang-kurangnya satu kemenangan mampu dicapainya tetapi sedikit kecewa selepas terpaksa akur tewas dengan pasangan dari Indonesia tersebut.
“Sebelum ini, saya fikir kalau boleh ingin mencatat satu kemenangan dan ia adalah satu bonus jika dapat melakukannya bersama Peng Soon.

“Jadi, tidak kisah menang pada set pertama sekali pun, saya hanya mahu beri yang terbaik kepada semua penyokong pada Terbuka Malaysia ini. Banyak kenangan saya bersama Peng Soon tetapi mungkin sudah sampai masa untuk bersara.
“Meskipun tewas, saya anggap ini adalah memori yang saya tidak akan lupakan kerana dapat mengambil bahagian pada Terbuka Malaysia bersama Peng Soon. Saya harap selepas ini penyokong rindu kelibat saya dan Peng Soon.
“Saya ingin mengucapkan terima kasih kepada penyokong yang memberi sokongan kepada saya selama ini meskipun saya mengalami kecederaan.
“Biarpun jatuh ranking 200 dunia, peminat tetap memberi sokongan. Saya harap mereka terus memberi sokongan kepada badminton Malaysia,” katanya sejurus tamat perlawanan.
Ketika ditanya mengenai perancangan selepas bersara, pemain berusia 34 tahun itu mendedahkan, dia akan mengumumkan sesuatu dalam tempoh terdekat ini.
“Mengenai perancangan akan datang akan ada pengumuman dalam tempoh beberapa hari lagi. Tetapi apa yang boleh saya katakan ialah tidak lari daripada sukan badminton,” tambahnya.
Sementara itu, beregu campuran muda, Chen Tang Jie-Toh Ee Wei mencipta kejutan menewaskan pasangan senior profesional negara, Tan Kian Meng-Lai Pei Jing 21-15, 21-10 pada aksi pusingan pertama. Mereka akan bertemu Rehal-Lisa untuk perebutan tiket ke suku akhir, esok.
Saingan beregu wanita menyaksikan Teoh Mei Xing-Go Pei Kee menewaskan rakan senegara, Vivian Hoo-Lim Chiew Sin 21-13, 21-13 untuk mara ke pusingan kedua dan dijadual bertemu pilihan ketujuh dari China, Zhang Shu Xian-Zheng Yu. – KOSMO! ONLINE


Amaran ribut petir di 6 negeri
Oleh KOSMO!

11 Januari 2023, 6:25 pm
PETALING JAYA – Jabatan Meteorologi Malaysia (MetMalaysia) pada petang ini mengeluarkan amaran ribut petir di lima buah negeri.
MetMalaysia dalam satu hantaran di Facebook berkata, amaran itu dikeluarkan susulan hujan lebat dan angin kencang yang diramal melanda negeri Perak, Kelantan, Terengganu, Pahang, Johor dan Sarawak hingga 9 malam ini.
“Ribut petir, hujan lebat dan angin kencang dijangka berlaku di negeri Perak melibatkan daerah Kinta, Kampar dan Batang Padang.
“Selain itu, cuaca sama turut dijangka akan melanda negeri Kelantan di Gua Musang sehingga 9 malam ini,” katanya di sini hari ini.
Tambah kenyataan itu MetMalaysia berkata, amaran sama turut dikeluarkan bagi beberapa daerah di Terengganu seperti Setiu, Kuala Nerus, Hulu Terengganu, Kuala Terengganu, Marang, Dungun dan Kemaman.
“Amaran ribut petir itu juga dikenakan di negeri Pahang di Tanah Tinggi Cameron, Lipis, Raub, Jerantut, Temerloh, Maran, Kuantan, Pekan dan Rompin.

“Turut dikenakan amaran sama ialah Mersing, Johor,” ujarnya.
Sementara itu katanya, amaran ribut petir itu juga dijangka akan melanda bebera daerah di Sarawak iaitu Kuching, Samarahan (Samarahan dan Asajaya), Sibu (Selangau), Mukah (Dalat dan Mukah), Kapit (Song, Kapit dan Bukit Mabong), Bintulu (Tatau), Miri (Miri dan Marudi) dan Limbang. – KOSMO! ONLINE


Bungkusan ‘pocong’ didakwa perbuatan sihir
Oleh KOSMO!

11 Januari 2023, 6:30 pm
JAKARTA – Seorang penduduk setempat menemui bungkusan kain diikat menyerupai hantu pocong yang disyaki perbuatan sihir di sebatang sungai di Riau, lapor laman berita Suara.com.
Bungkusan kain itu kelihatan sangat kotor dan berwarna coklat. Ia diikat menggunakan beberapa utas tali menyerupai bentuk hantu pocong bersaiz kecil.
Detik penemuan bungkusan itu dikongsikan di akaun Instagram @info_rokanhulu.
Bungkusan itu ditemui di tepi Sungai Air Suka Damai Ujungbatu. Beberapa lelaki kedengaran menjelaskan mengenai penemuan itu.
“Terdapat penemuan di tepi sungai. Di tepi sungai ini ia berlaku,” kata seorang lelaki.
Apabila bungkusan itu dibuka, mereka menemui sekeping gambar seorang wanita memakai tudung yang dilekatkan pada gambar seorang lelaki dan dicucuk dengan jarum.

“Jadi ini nampak seperti sihir. Ini gambar perempuan, selepas itu dicucuk dengan jarum,” kata lelaki lain.
Salah seorang netizen di ruangan komen berkata bahawa bungkusan itu dipanggil buhul atau simpulan. Jika dibuka, ia akan membebaskan mangsa daripada pengaruh sihirnya.
“Kalau tak silap saya namanya buhul (simpul), selalu dibuang ke mana-mana sehingga orang tak jumpa. Jika simpulan itu ditemui kemudian dilepaskan, kesan sihir itu akan hilang. Ini bermakna awak telah menyelamatkan seseorang dari sihir,” kata netizen tersebut. – Agensi


Bung Moktar digugurkan, Hajiji kekal Ketua Menteri Sabah
Oleh Abdul Rahman Razali

11 Januari 2023, 6:50 pm
Bung Moktar digugurkan, Hajiji kekal Ketua Menteri Sabah | 15 MINIT MMTV 11 JANUARI 2023.


Taklimat Presiden UMNO, Ismail Sabri hilang?
Oleh HARRITH HISHAM

11 Januari 2023, 5:09 pm
KUALA LUMPUR – Kelibat Datuk Seri Ismail Sabri Yaakob tidak kelihatan pada Taklimat Presiden sempena Perhimpunan Agung UMNO (PAU) 2022 yang berlangsung di Dewan Merdeka, di sini hari ini.
Perkara itu menjadi perhatian oleh kerana beliau merupakan Naib Presiden UMNO dan juga bekas Perdana Menteri.
Menerusi tinjauan Kosmo!, kehadiran Ismail Sabri tidak dilihat di pekarangan Dewan Merdeka bagi menghadiri taklimat tertutup Datuk Seri Ahmad Zahid Hamidi yang bermula pada pukul 3 petang tadi.
Dalam masa sama, pemimpin tersebut juga dilihat tidak muncul dan menyertai rombongan bersama pemimpin lain semasa ketibaan Presiden dan Timbalan Presiden UMNO.
Terdahulu, Ahmad Zahid yang juga Timbalan Perdana Menteri tiba di Dewan Merdeka kira-kira pukul 3.10 petang tadi, bagi memimpin taklimat petang ini.
Beliau diiringi Datuk Seri Mohammad Hassan, Setiausaha Agung UMNO, Datuk Seri Ahmad Maslan dan ketua-ketua sayap parti.

Turut hadir ialah Naib Presiden UMNO, Datuk Seri Mahdzir Khalid dan Datuk Seri Khaled Nordin serta Tan Sri Noh Omar, Datuk Seri Reezal Merican dan Datuk Seri Johari Abdul Ghani. – KOSMO! ONLINE
Kapsyen – Ahmad Zahid (tengah) melambai tangan ke arah perwakilan sebelum memulakan Taklimat Presiden di Dewan Merdeka. – KOSMO! ONLINE.


Papsma sambut baik tindakan kerajaan selesai isu pekerja asing
Oleh EDDY AQMAL MOHAMED HAMIDI

11 Januari 2023, 5:08 pm
PUTRAJAYA – Pertubuhan Kebangsaan Agensi Perkhidmatan Swasta Malaysia (Papsma) menyifatkan pendirian kerajaan berhubung isu kemasukan pekerja asing dan keputusan menyambung semula program kalibrasi pekerja asing sebagai satu langkah bijak dan positif.
Setiausaha Agungnya, Dr. Sukumaran Nair berkata, langkah itu akan mempercepatkan kemasukan pekerja asing ke Malaysia khususnya untuk kuota-kuota yang telah diluluskan oleh kerajaan sebelum ini.
“Langkah ini akan mengurangkan masa menunggu oleh majikan-majikan yang kian tidak sabar dengan masa diambil oleh negara-negara sumber untuk membawa masuk pekerja migran dari negara mereka.
“Kelulusan daripada Kementerian Sumber Manusia (KSM) dipercayai melebihi 400,000 ribu kuota tetapi yang tiba di Malaysia dianggarkan hanya 40 peratus daripada jumlah tersebut sejak mula kelulusan kuota diberikan pada Jun tahun lalu,” katanya dalam kenyataan hari ini.
Menurut Sukumaran, Papsma juga menerima konsep peralihan proses kelulusan dari KSM ke Kementerian Dalam Negeri (KDN) melalui agensi-agensi kawal selia bagi kelulusan kini permohonan pekerja asing dari pelbagai sektor yang dibenarkan kerajaan.
Dalam pada itu, Sukumaran turut memohon agar agensi pekerjaan berlesen diberi peluang dan mandat untuk memainkan peranan agar segala kesulitan dalam proses permohonan dan kemasukan pekerja asing dapat diselenggara dengan mudah sekaligus mengurangkan kos pengrekrutan pekerja asing ke Malaysia dengan drastik mengikut kehendak perlembagaan Pertubuhan Buruh Antarabangsa (ILO).

“Papsma memohon agar kesemua 1,200 agensi pekerjaan berlesen diberi kebenaran untuk membantu majikan tempatan dalam proses kalibrasi semula pekerja asing di Malaysia dalam tempoh masa yang singkat.
“Ini akan memberi peluang kepada majikan untuk memulihkan ekonomi dan pendapatan perniagaan mereka dengan pantas dan mudah selain mengelakkan penutupan susulan tidak dapat bertahan akibat kerugian kerana kekurangan tenaga kerja yang begitu lama,” jelas beliau.
Terdahulu, Kosmo! Online semalam melaporkan kerajaan bersetuju mewujudkan Pelan Kelonggaran Penggajian Pekerja Asing yang bakal membolehkan majikan menggaji pekerja dari 15 negara sumber tanpa melalui prasyarat kelayakan penggajian serta kelayakan kuota.
Kerajaan juga setuju untuk melanjutkan pelaksanaan Pelan Rekalibrasi Pendatang Asing Tanpa Izin (PATI) 2.0 khusus untuk Program Rekalibrasi Tenaga Kerja sehingga Disember depan. – KOSMO! ONLINE


387 JKKK di Perlis diminta terus berkhidmat
Oleh SYED AZLAN SAYED HIZAR

11 Januari 2023, 5:13 pm
KANGAR – Seramai 387 Jawatankuasa Kemajuan dan Keselamatan Kampung (JKKK) yang dilantik kerajaan terdahulu diminta untuk terus berkhidmat kepada masyarakat di negeri ini.
Menteri Besar Perlis, Mohd. Shukri Ramli berkata, kontrak perkhidmatan mereka yang tamat pada Disember lalu disambung sehingga Februari ini.
“Buat masa ini, kita (kerajaan negeri) telah memperbaharui kontrak mereka setiap bulan sehingga pelantikan JKKK baharu selepas pembentangan mini bajet pada 24 Februari ini.
“Kita akan berpandukan kepada arahan kerajaan Pusat kerana pembiayaan elaun JKKK ini di bawah seliaan Kementerian Kemajuan Desa dan Wilayah (KKDW),” katanya kepada pemberita selepas mempengerusikan Mesyuarat Exco kerajaan negeri di sini hari ini.
Menyentuh mengenai kriteria pelantikan JKKK baharu, kata beliau, kerajaan negeri masih meneliti perkara tersebut dan lantikan baharu kelak dijangka mewakili pelbagai kaum dan parti politik.
Ketika ditanya mengenai pelantikan Ahli Majlis Perbandaran Kangar (MPK), Mohd. Shukri berkata, pihaknya telah menghantar senarai calon kepada pihak berkuasa tempatan itu.

“Buat masa ini, proses tapisan melihatkan pihak polis dan Suruhanjaya Pencegahan Rasuah Malaysia (SPRM) sedang dilakukan sebelum nama calon diangkat untuk kelulusan Exco.
“Seramai 24 calon iaitu kuota penuh dihantar dan calon lantikan terdiri daripada pelbagai kaum serta terdapat juga wakil daripada pertubuhan bukan kerajaan,” katanya. – KOSMO! ONLINE


Lelaki tidak berbaju tumbuk penumpang kerana tempat duduk dalam pesawat
Oleh KOSMO!

11 Januari 2023, 5:00 pm
DHAKA – Satu video tular di laman media sosial memaparkan aksi seorang lelaki tidak berbaju menumbuk dan mengasari seorang penumpang lain di dalam sebuah pesawat milik syarikat penerbangan Biman Bangladesh Airlines, lapor akhbar The Sun semalam.
Berdasarkan video tersebut, lelaki tidak berbaju itu dilihat cuba menarik seorang penumpang yang sedang duduk secara agresif dengan memegang kolar bajunya dan menumbuk mangsa.
Penumpang yang sedang duduk itu kemudian membalas kekerasan tersebut dengan menampar muka lelaki berkenaan berkali-kali.
Beberapa penumpang lain kemudian cuba menenangkan lelaki tidak berbaju itu ketika dia berulang kali menumbuk muka penumpang yang sedang duduk tersebut.
Tidak dijelaskan sama ada lelaki tidak berbaju itu telah ditahan serta punca kepada pergaduhan tersebut.
Video itu menjadi tular dan menerima pelbagai komen daripada netizen.

“Dia hanya meminta bajunya kembali,” kata seorang netizen sambil berseloroh.
“Mungkin ‘bouncer’ perlu menggantikan tempat pramugari selepas ini jika trend seperti ini berterusan,” kata seorang pengguna lain. – Agensi


Nasihat Datuk Zulkifli kepada Syamsul Yusof, keluarga dan netizen
Oleh KOSMO!

11 Januari 2023, 5:03 pm
PETALING JAYA – Kemelut rumah tangga antara pelakon terkenal Syamsul Yusof dan Puteri Sarah Liyana Kamaruddin yang hangat diperkatakan kini turut menarik perhatian Tokoh Agama, Datuk Dr. Zulkifli Mohamad al-Bakri.
Zulkifli melalui blognya baru-baru ini turut mengemukakan beberapa nasihat kepada pelakon berkenaan serta orang ramai yang tidak ketinggalan menyuarakan pendapat masing-masing berhubung konflik rumah tangga pasangan itu.
Zulkifli memulakan nasihat pertama dengan memaklumkan bahawa agama itu adalah nasihat, di mana beliau memetik Imam al-Tabari yang berkata maksud saling berpesan dengan kebenaran itu adalah mereka saling menasihati untuk mengerjakan amalan.
“Kedua, syabas diucapkan kepada saudara Syamsul kerana tindakannya meletakkan noktah bagi kemelut ‘cakap-cakap belakang’ dengan mengisytiharkan perkahwinan tersebut adalah perlakuan yang berani.
“Ketiga, syabas kepada Datuk Yusof Haslam kerana sikap yang ditunjukkannya jelas amat matang,” katanya.
Katanya, sifat kebapaan yang dizahirkan mengingatkan beliau kepada kisah Nabi Nuh AS yang tegas dengan prinsip dan sentiasa mendoakan yang terbaik untuk anaknya.

“Nasihat keempat kepada keluarga semua pihak yang terlibat, wajib untuk kita beriman dengan qadha’ dan qadar.
“Ingatlah firman Allah SWT; “Dan boleh jadi kamu membenci sesuatu sedangkan ia baik bagi kamu. Dan boleh jadi kamu sukakan sesuatu sedangkan itu adalah keburukan bagi kamu. Allah itu lebih mengetahui dan kamu tidak mengetahui,” katanya.
Zulkifli turut menasihatkan sikap semua pihak agar mengambil kebaikan dalam hidup dan jadikan keburukan sebagai sempadan untuk membina semula kehidupan yang baharu.
“Keenam, kehidupan yang baru hendaklah diteruskan. Inilah realiti, di mana semua pihak perlu akur. Nasihat saya, dalam kehidupan rumah tangga, tiga perkara utama perlu dititikberatkan.
“Keadilan sama ada dari nafkah zahir dan batin, termasuk juga perasaan kasih sayang. Mu’asyarah (pergaulan) yang baik. Hal ini menjadi perintah Tuhan. Serta yang ketiga zahirkan rasa kasih sayang kepada kaum keluarga dan anak-anak,” jelasnya.
Nasihat ketujuh pula Zulkifli menasihatkan agar jadilah suami dan bapa yang terbaik kerana kebaikan seseorang bukan semata-mata dinilai pada hanya memberi, menjamu, bersedekah, solat, zakat dan haji, tetapi dalam hablum min al-nas atau hubungan sesama manusia.
“Kelapan; bahagia merupakan impian utama. Ingatlah, dalam kehidupan, semua dalam kalangan kita inginkan bahagia dalam hidup. Tetapi tidak semua dapat mencapainya.
“Nasihat kesembilan, mohonlah maaf kepada kedua ibu bapa serta patuhlah kepadanya mereka kerana itu adalah perintah Allah SWT,” ujarnya.
Bagi nasihat kesepuluh pula ditujukan kepada netizen, di mana diingatkan supaya mendoakan kebaikan kepada individu yang terlibat bukan dengan tindakan seolah-olah ingin menjatuhkan dan menghancurkan rumah tangga yang telah dibina berdasarkan syarak.
“Kesebelas: Jangan marah kerana sifat marah boleh menghilangkan pertimbangan akal dan membawa kepada persengketaan. Tindakan pada ketika itu akan lebih kepada mengikut hawa nafsu dan melepaskan amarah.
“Kedua belas: Kita tidak mahu menjadi golongan yang tergelincir lidah, bahkan rugi kepada diri kita sendiri. Ingatlah, kita semua banyak melakukan kesalahan dan sebaik-baik orang yang melakukan kesalahan adalah yang sentiasa bertaubat,” tambahnya.
Nasihat terakhir, Zulkifli menasihatkan supaya suami ister menjaga solat terutamanya solat Tahajjud di waktu malam bagi meraih rahmat daripada Allah SWT. – KOSMO! ONLINE.


Presma lega, kekurangan pekerja dapat diatasi
Oleh KOSMO!

11 Januari 2023, 5:36 pm
PETALING JAYA – Keputusan kerajaan untuk mewujudkan Pelan Kelonggaran Penggajian Pekerja Asing seperti diumumkan Menteri Dalam Negeri, Datuk Seri Saifuddin Nasution Ismail memberi sinar baru kepada industri restoran di negara ini.
Keputusan itu akan menyediakan keperluan tenaga kerja warga asing yang ditunggu penggiat industri itu sejak beberapa tahun kebelakangan ini.
Presiden Persatuan Pengusaha Restoran Muslim Malaysia (Presma), Datuk Jawahar Ali Taib Khan berkata, pihaknya mengalu-alukan keputusan itu dan menyifatkan ia sebagai berita gembira.
“Ia jelas satu usaha segera kerajaan membantu peniaga dan sektor yang memerlukan pekerja asing selepas bergelut dengan kekurangan tenaga kerja.
“Yang jelas, kerajaan bertindak segera untuk membantu pengusaha restoran secara keseluruhan yang rata-ratanya berdepan kesukaran meneruskan operasi seperti biasa akibat Covid-19 sebelum ini,” katanya.
Menurutnya, antara cadangan yang dikemukakan kepada kerajaan termasuk lanjutan program rehiring untuk tahun keenam dan seterusnya, kuota sedia ada 1:3 ditambah kepada 1:10, had umur daripada 18 ke 45 tahun ditambah kepada 18 hingga 55 tahun dan penyelarasan levi sehingga tahun ke-13.

“Kita juga minta pekerja baharu diberi tempoh tiga bulan untuk menyesuaikan diri dan jika mereka nekad untuk pulang ke negara asal, maka pengakuan perlu dibuat di hadapan pegawai Jabatan Imigresen (JIM) dan kuota gantian secara automatik diberikan.
“Selain itu, Presma mencadangkan agar dalam kes pekerja yang lari, perlu ada laporan polis dan sekiranya majikan membayar denda, maka satu gantian automatik perlu diberi,” katanya.
Beliau turut mengalu-alukan langkah kerajaan mengembalikan aspek kelulusan pekerja asing di bawah seliaan Kementerian Dalam Negeri yang akan dapat mengembalikan keyakinan penggiat industri.
“Menerusi langkah proaktif ini, ia dijangka dapat membantu pemulihan ekonomi negara memandangkan sektor restoran turut menyumbang kepada pendapatan negara pada kadar yang tinggi setiap tahun.
“Presma juga berharap supaya program rekablibrasi dikendalikan JIM sendiri tanpa pembabitan pihak ketiga bagi mengelak sebarang penyalahgunaan kuasa berlaku,” katanya. – KOSMO! ONLINE.


Nahas dua beranak: Polis tunggu laporan sampel darah pemandu, mangsa
Oleh ASLIZA MUSA

11 Januari 2023, 5:01 pm
IPOH – Polis sedang menunggu laporan ujian darah ke atas pemandu kereta yang terlibat nahas mengorbankan dua beranak dalam kejadian di Tebuk Rimba, Simpang Empat, Semanggol pada Ahad lalu.
Ketua Polis Perak, Datuk Seri Mohd. Yusri Hassan Basri berkata, sampel darah lelaki berusia 28 tahun itu telah diambil untuk dianalisis.
“Kita telah ambil (sampel darah) mangsa-mangsa terlibat (termasuk dua beranak) dalam kemalangan maut itu dan sedang menunggu keputusan pihak hospital atau Jabatan Kimia.
“Buat masa sekarang, pemandu kereta yang dirawat di Hospital Taiping dalam keadaan stabil,” katanya pada sidang akhbar di Ibu Pejabat Polis Kontinjen (IPK) Perak di sini hari ini.
Kejadian sekitar pukul 7.30 malam itu berlaku selepas lori dipandu Shahren Ismail, 37, bertembung sebuah kereta jenis Toyota Yaris dipandu doktor yang bertugas di Hospital Taiping.
Pelanggaran itu menyebabkan mangsa dan ibunya, Zainab Alias, 64, yang juga peniaga sate cedera parah dan disahkan meninggal dunia di lokasi kejadian. – KOSMO! ONLINE


Empat ditahan bantu siasatan kes rasuah babitkan program khas kerajaan
Oleh MOHD. HUSNI MOHD. NOOR

11 Januari 2023, 5:26 pm
PUTRAJAYA – Empat individu ditahan reman selama enam hari bagi membantu siasatan berkaitan kes rasuah membabitkan satu program khas kerajaan bernilai RM114 juta.
Perintah tahanan reman bermula hari ini hingga Isnin depan itu dikeluarkan Majistret Irza Zulaikha Rohanuddin di Mahkamah Majistret di sini selepas permohonan dibuat oleh Suruhanjaya Pencegahan Rasuah Malaysia (SPRM).
Sumber berkata, kesemua suspek lelaki berusia antara 38 hingga 65 tahun itu ditahan di Ibu Pejabat SPRM Putrajaya, di sini petang semalam selepas hadir memberi keterangan.
Menurutnya, mereka ditahan bagi membantu siasatan kerana disyaki terlibat dalam kegiatan rasuah bagi mendapatkan projek-projek menerusi satu program khas kerajaan bernilai RM114 juta.
“Mereka terdiri daripada masing-masing seorang pengarah urusan dan pengurus besar daripada dua syarikat berbeza manakala, dua lagi ialah pengarah syarikat daripada syarikat sama.
“Suspek berusia 65 tahun (pengarah urusan) dikatakan telah bertindak sebagai orang tengah dengan meminta dan menerima rasuah daripada dua pengarah syarikat tersebut dengan dibantu oleh seorang lagi suspek (pengurus besar),” katanya.

Ujarnya, orang tengah yang terlibat ini dipercayai meminta habuan tiga hingga lima peratus daripada jumlah projek sebagai balasan membantu syarikat tersebut mendapatkan projek-projek di bawah program khas kerajaan tersebut.
Difahamkan, projek berkenaan membabitkan projek membina dan menaik taraf jalan di selatan tanah air.
Sementara itu, Pengarah Kanan Bahagian Operasi Khas, Datuk Tan Kang Sai mengesahkan penahanan tersebut dan memaklumkan kes disiasat mengikut Seksyen 16(a) (A) Akta SPRM 2009.-KOSMO! ONLINE.


Harga RON95, RON97 dan diesel kekal
Oleh EDDY AQMAL MOHAMED HAMIDI

11 Januari 2023, 5:30 pm
PUTRAJAYA – Harga runcit produk petroleum RON95, RON97 dan diesel kekal masing-masing pada kadar RM2.05, RM3.35 dan RM2.15 seliter bagi tempoh 12 hingga 18 Januari 2023.
Kementerian Kewangan dalam satu kenyataan berkata, bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95, RON97 dan diesel.
“Pengekalan ini dibuat sungguhpun harga pasaran sebenar bagi kedua-dua produk telah melebihi harga siling yang telah ditetapkan.
“Namun harga runcit petrol RON97 dikekalkan selaras dengan pergerakan harga pasaran semasa,” katanya.
Tambah kenyataan itu, kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – KOSMO! ONLINE.


Gagal sedia mas kahwin RM21,198, punca keluarga perempuan batal nikah
Oleh KOSMO!

11 Januari 2023, 5:30 pm
JAKARTA – Gara-gara gagal menyerahkan mas kahwin sebanyak 75 juta rupiah (RM21,198), sepasang kekasih di Indonesia terpaksa akur untuk berpisah selepas keluarga bakal pengantin perempuan membatalkan majlis perkahwinan mereka, lapor portal berita Wolipop semalam.
Berdasarkan kisah yang tular di laman TikTok itu, gadis berasal dari wilayah Sulawesi Barat, Marwana Nareswari mendedahkan bahawa dia dan tunangnya terpaksa membatalkan perkahwinan kerana kedua-dua keluarga lebih mementingkan adat.
Menurut Marwana atau lebih gemar disapa Awa, dia dan bekas tunangnya telah menyiapkan semua persiapan perkahwinan bahkan, gambar praperkahwinan juga telah dirakam.
Awa berkata, ketika bekas tunang dan keluarga datang menemui keluarganya, ibu bapanya menentukan mas kahwin sebanyak 75 juta rupiah (RM21,198) memandangkan gadis tersebut berdarah  Sulawesi.
“Rupa-rupanya, jumlah mas kahwin itu membuatkan keluarga calon suami saya terkejut. Ini kerana keluarga mereka berasal dari Jawa dan jumlah mas kahwin yang kami tetapkan dianggap amat tinggi.
“Mereka juga menyangkakan bahawa mas kahwin sekitar 5 juta rupiah (RM1,413) mungkin sudah cukup untuk diserahkan, namun keadaan berbeza bagi penduduk Sulawesi,” jelasnya.

Awa dan bekas tunangnya kemudian mula bimbang kerana menjelang tarikh perkahwinan asal mereka iaitu 9 September 2022, tiada khabar diterima daripada keluarga lelaki itu.
Menurut Awa,  keluarganya turut berasa malu kerana mereka banyak menerima tanggapan negatif daripada orang ramai disebabkan majlis perkahwinan tidak berlangsung pada tarikh dirancang.
Selepas majlis ditunda ke 7 Januari 2023, Awa berkata, keluarga bekas tunangnya akhirnya pergi menemui mereka di Sulawesi tanpa membawa wang mas kahwin yang diminta untuk diserahkan.
Tidak cukup dengan itu, bekas tunangnya juga jatuh sakit serta hanya mampu menyerahkan 20 peratus daripada jumlah mas kahwin yang ditetapkan.
Keadaan itu membuatkan keluarga Awa marah lalu mengusir keluarga bekas tunangnya serta membatalkan pernikahan mereka.
“Kita seeloknya memudahkan urusan mas kahwin dan majlis perkahwinan. Bagi calon pengantin, ibu bapa dan mentua, seeloknya mas kahwin perlu ditetapkan pada kadar sewajarnya mengikut keadaan dan jangan dipaksa jika tidak mampu.
“Kita mencari keberkatan dan reda Allah, bukan reda manusia,” katanya. – Agensi


Syamsul Yusof minta netizen jangan jadi batu api
Oleh HANISAH SELAMAT

11 Januari 2023, 4:30 pm
PETALING JAYA – Berdepan kemelut rumah tangga yang bagai tiada kesudahan, Syamsul Yusof mengingatkan netizen supaya jangan menjadi batu api dengan memburukkan lagi keadaan.
Kata pengarah kontroversi itu, campur tangan pihak luar yang memberikan pelbagai komen seakan menggalakkan dia dan isteri pertamanya, Puteri Sarah Liyana Kamaruddin berpisah.
“Mohon semua doakan yang terbaik. Tidak rugi mahupun untung jika anda mendoakan kami sekeluarga.
“Mohon juga netizen untuk tidak menjadi batu api seolah-olah mahu kami bercerai,” katanya menerusi video dalam Instagram.
Bapa kepada dua cahaya mata itu dalam perkongsian tersebut juga mengakui kesilapannya yang memberi tempias terhadap insan terdekat iaitu Puteri Sarah dan isteri keduanya, Ira Kazar.
Justeru, Syamsul sedia menjadi tempat netizen meluahkan kemarahan atau perasaan geram yang dicetuskannya itu terhadap dirinya sahaja.

“Saya tidak mahu anda (netizen) marah atau memberi tohmahan dan apa sahaja kepada kedua-dua isteri saya, Sarah dan Ira.
“Jangan kata benda tak elok kepada mereka. Kalau nak kutuk atau hina sekali pun, sayalah orangnya. Kutuk saya sebab saya yang buat keputusan ini,” katanya lagi.
Perkongsian dibuat Syamsul malam tadi adalah bagi membalas persoalan Puteri Sarah yang mendedahkan dia masih menyekat nombor isteri pertamanya itu hingga ke hari ini.
Semalam, aktres itu meminta dirinya dilepaskan berikutan tindakan Syamsul yang didakwa tidak selari dengan kenyataan dibuat pada Jumaat minggu lalu.
Selain mendedahkan sudah menikahi wanita yang sebelum ini dipercayai mempunyai hubungan dengannya sejak empat tahun lalu, Syamsul turut meminta Puteri Sarah pulang.
Pergolakan rumah tangga membabitkan tiga individu dikenali ramai itu terus hangat dan menjadi topik bualan serta paparan media sampai sekarang. – KOSMO! ONLINE


2,461 mangsa jenayah komersial di Sarawak tahun lepas
Oleh CHERINE JON

11 Januari 2023, 4:38 pm
KUCHING – Sebanyak 2,461 kes jenayah komersial direkodkan di Sarawak dalam sepanjang tempoh tahun lepas, dengan mengakibatkan kerugian berjumlah RM63.7 juta.
Pesuruhjaya Polis Sarawak, Datuk Mohd. Azman Ahmad Sapri berkata ia melibatkan kes penipuan, pecah amanah, jenayah siber, pemalsuan, pemberi pinjam wang tanpa lesen (Ah Long), wang palsu dan sebagainya.
“Kes-kes jenayah komersial yang melibatkan mangsa paling ramai di Sarawak serta kerugian adalah tipu pembelian dalam talian (453 kes, kerugian RM2.5 juta), Macau Scam (246 kes, kerugian RM13 juta).
“Selain itu pinjaman tidak wujud (236 kes, kerugian RM2.6 juta), tipu tawraan kerja secara dalam talian (225 kes, kerugian RM2.9 juta) dan tipu menyamar kenalan (183 kes, kerugian RM4.2 juta),” katanya pada sidang media sempena Perhimpunan Bulanan Ibu Pejabat Polis Kontinjen (IPK) Sarawak, di sini hari ini.
Dalam pada itu, Mohd. Azman berkata JSJK Sarawak juga berjaya melakukan sebanyak 1,050 tangkapan pada tahun 2022, dengan seramai 1,263 orang (termasuk dari kes-kes tahun sebelum) telah dituduh di mahkamah.
Pada masa sama, beliau juga menyarankan orang ramai memuat naik aplikasi ‘Whoscall’ bagi membolehkan pengguna dimaklumkan terus nombor telefon yang tersenarai dalam pangkalan sistem SemakMule JSJK ditandakan sebagai ‘Scammer’ terpapar sebelum pengguna menjawab panggilan telefon.

Sementara mengenai tangkapan dadah, Mohd. Azman berkata seramai 734 orang tokan yang membekalkan dadah kepada sindiket dan penagih di Sarawak berjaya ditangkap pada tahun lepas.
“Nilai keseluruhan rampasan dadah sepanjang tahun 2022 adalah sebanyak RM12.1 juta dan ini adalah penurunan sebanyak RM7.2 juta berbanding RM19.3 juta pada tahun 2021,” katanya. – KOSMO! ONLINE


Kepala murid tabika tersepit kerusi
Oleh ISKANDAR SHAH MOHAMED

11 Januari 2023, 4:32 pm
SABAK BERNAM – Seorang murid lelaki berusia enam tahun terpaksa menanggung kesakitan selama 15 minit apabila kepalanya tersepit pada kerusi di sebuah tabika di sekitar Sekinchan di sini, hari ini dalam kejadian pukul 11.37 pagi ketika sesi pembelajaran di premis tersebut.
Pengarah Bomba Selangor, Datuk Norazam Khamis berkata, tujuh anggota termasuk pegawai Balai Bomba dan Penyelamat (BBP) Sekinchan bergegas ke lokasi kejadian selepas menerima pukul 11.42 pagi.
“Pemeriksaan lanjut mendapati kepala kanak-kanak lelaki itu masih tersepit pada kerusi tersebut dan anggota bomba kemudian menggunakan peralatan khas bagi menyelamatkan mangsa dalam tempoh lima minit,” katanya ketika dihubungi hari ini.
Tambah Norazam, operasi berkenaan berjalan lancar dan tamat sepenuhnya pukul 11.54 pagi dengan murid itu didapati tidak mengalami sebarang kecederaan sebelum diserahkan semula kepada pengurusan tabika untuk tindakan lanjut. – KOSMO! ONLINE